
⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ҮХЭЛТЭЙ НӨХӨРЛӨСӨН ХҮН

	 

	Нэгдүгээр бүлэг

	Оройтож хатсан өвсний мансууруулсан түлэнхий үнэр талаар дүүрэн. Толгойг нь хураасан наран цэцгийн сүрэл арзайж харлан зөөлөн салхинд далбагар навчис нь шуугина. Хамаг амьд бодис аажмаар эргэлтгүй үхэж байв. Эрт урьд цагт илд бамбайны бөглүү хавиралдаан, дугуйны нүргэлээг сонсгож байсан Ромын буулгаж орхисон хөнгөн тэрэг шиг хээр тал чимээгүй дүнсийнэ. Харин Илчов толгой дээр суусан нар, боловсорсон наран цэцэг мэт шаргалтана. Мухардалд орж цөхөрсөн би өвсний үнэрт мансууран гэдрэгээ харж хэвтэв. Миний хувьд бүх зүйл хатсан өвс шиг гандаж дээр нь өлсгөлөн нэмэрлэж тамирдуулан, цөхрөл найдварыг минь улам алдуулна. 

	Том ногоон ялаа толгой дээр жунгинаж байснаа духан дээр минь бууж гүйхэд надад хөөх чадал бараг байсангүй, хүсэл ч байсангүй. Энэ арчаагүй байдал намайг үхлийн тухай бодогдууллаа. Урьд өмнө ийм том ногоон ялааг тэсвэрлэдэггүй хөөдөг байсан бол одоо бохир ялааны шунгинах дууг сонсовч амьдралын эцсийн тооцоог хийхээр хүн бүртэй ганцхан удаа уулздаг өршөөлгүй үхэл тэнүүлчийг мөрөөдөж эхлэв. 

	Өчнөөн зовлон туулж байхад хүссэн үхэл надаас зугтаах боловч бас тасралтгүй хойноос минь мөрдөнө... Эрдэнэ шиш дунд гэдрэгээ харж хэвтээд, үхлийн алхааг сонсох шиг болов. Хажуугийн төгөл дотор хуурай мөчир хугарч, хатсан навчсын үл мэдэгдэм шажигнах нь дуулдав. Мөн дөө үхэл, намайг тасралтгүй мөрдөх хүн мэт болжээ. Эхний үед нуугдах гэж зүдэрч, айдаг байснаа аажмаар дассан юм. Байнгын доройтол тамирдлаас мэдрэл ядарч, өлсгөлөнгөөс бие хөнгөрч одоо айхаа ч болиод хуурай навчис шуугиулахыг нь сонсож хэвтэнэ. Миний ухаан орж гараад байна. Энэ үхэл биш намайг хүн мөрдөөд байна. 

	Нөгөө хүн эргэлзэж, бодлогоширч байгаа бололтой үе үе зогсож яст мэлхий шиг удаан наашилна. Тэгснээ нүд цавчих зуур уусаж алга болж хар дарсан аймшигт зүүд мэт санагдана. Нүдээ аньтал дахиад л шуугьж эхлэх шиг, дараа нь бүр ойртож хажуугийн бутны ард навчис шажигнав... 

	Энэ байдлаар бүтэн арав хоног үргэлжлэв. Бүтэн арван хоног айж эргэлзэн, төөрөлдсөн хувь заяагаа зүхэн, цор ганцаараа ой, талаар тэнүүчиллээ... Одоогийн ганцаар тэнүүчлэх эрх чөлөөг ч санаандгүй олсон юм. Өнөөдөр намайг гэмт хэрэгтэн гэж байгаа өчигдрийн миний нөхөд надад энэ эрх чөлөөг олгосон билээ.

	Тэд шоронгийн хаалгыг зад цохиж намайг чөлөөлөхдөө ганцаардал, айдас, эргэлзээний асар том тамд хаясан. Одоо эрүү шүүлт даагаагүй. Миний хойноос мөрдөж байгаа... Нууц байрыг илчилж партизаны тангаргаас ухарсан хүн би тэднээс айж, нуугдаж, бас хүлээж байна. Тэд ч намайг эрцгээж байна... Одоо би юу хүлээж байна? Үхлийг үү?..Тийм ээ! Тэр үхэл хажуугийн жижигхэн бутны цаана байвч зориглон ирж чадахгүй байна. 

	Навчис шажигнахаа болиод хачин нам гүм болов. Нар толгодын цаагуур далд орлоо. Үхэл нуугдаж байгаа бутны сүүдэр хар гар мэт над руу сунав. Харанхуй нөмрөхөд би дахиад л шөнийн ганцаардмал шувуухай болж есдүгээр сарын гүн шөнөөр, хувь заяагаа эрж тэнүүчлэх болно. Ингэж амьдрах арга алга. Ганцаардмал хөндий байдал бүхнээс аймшигтай.

	Далайн ёроолын мөнх харанхуй дунд байгаа мэт санаа төрнө. Миний уйлахыг хэн ч сонсохгүй. Харин зүрх минь чимээ аниргүй уйлна. Шорвог гашуун нулимс хуралдсаар зүрх минь дэлбэрнэ. Тийм ээ, амьдрах арга алга иймээс ч гуниг зовлонгоос болж нэг өдөр дэлбэрнэ. 

	Хэн бэ, тэр? гэж бид бие биеэсээ асууна. Яагаад биднийг мөрдөөд байна вэ? Биднийг алах гэж байгаа бол бушуулж үзээрэй, саад болсон зүйлгүй. Бидний хойноос нэрээ гутаасан намайг салахгүй дагана гэсэн бодол төрөхөд тохой дээрээ өндийгөөд бутны зүг удаан ширтэв. Дараа нь шигүү ургасан наран цэцгийн дунд дахин хэвтээд: «Тэр этгээдийг дуудъя... хэн ч байсан дуудъя...» гэсэн зоримог шийдвэр гаргав. Гараа толгой дороо дэрлээд:

	— «Яагаад нуугдаад байна вэ?.. Нааш ир!..» гэж дуудлаа. 

	Хүн дуугарсангүй. Бут ганхаж, сүүдэр нь уртассанаа хурдан богиносов. Нөгөө хүн эргэлзэж байна. 

	— Талх байна уу? гэж асуувал

	— Байна! гэнэ. 

	Дуу нь огцом, нэг л танил дуу шиг санагдав. Маш олон удаа сонссон юм байна, өчигдөр уржигдар, олон хоногийн өмнө ч магадгүй. Би түүнийг тэр нэгэн шөнө сонсоод нуруундаа шаалттай хутга шиг авч явсан юм. Хүн, дуу хоёр дөхөж ирэв. Тэнхэлгүй хорсол, гайхсан хоёроос болж нүдээ анив. Тархинд минь цус оволзож, зүрх зогсох мэт болов. Судасны бүх цус гадагшаа урсаж, хуруунд тэмтрэгдэх мэт санагдана. 

	Миний өмнө намайг бахаа ханатал тарчлаасан нууц тагнуул Сорвит зогсож байхыг хараад духаар хүйтэн хөлс дааварлаж ирэв. 

	Төмөр шилбүүр мэт дуутай, оёмол уруултай тэр яргачныг би хараад хорссондоо баруун гараараа газар самардан цохчихмоор хатуу хүнд зүйл эрсэн боловч хуурай нунтаг шорооноос өөр зүйл тааралдсангүй. 

	Сорвит намайг харж байснаа туулай шиг сэтэрхий уруулаа мурилзуулан муухай инээмсэглэв. Харцнаас нь аяга архи дотор хаясан мөсөн талст мэт хүйтэн оч цацарна. Хүч тэнхэл тасарч, арчаагүй болсныг бүрэн мэдээд, тонгойж хүнд үүргэвч дотроосоо хэрчим талх гаргаж над руу “Май!” гээд чулуудав. 

	Дуу нь төмөр шилбүүр мэт хүйтэн өнгөөр тасхийв. Идэхгүй гэе гэж бодтол гар минь өөрийн мэдэлгүй хатсан талхны захыг барьж авав. Хоёр дахь удаагаа ийм юм тохиолдож байна. Анхны удаа, тэнд шорон дотор болж билээ. Дуулгаваргүй гар, санаа сэтгэлээсээ урваж мэдүүлэг дээр гарын үсэг зурчихсан. Энэ хүнээс хачин их айж л тэгсэн юм даа. 

	Хэсэг хугацаанд бид бие биеэ муухай харалцав. Эцэст нь бас л би бууж өгөв. Хүчтэй тэнхэлтэй, инээдэмтэй байдлаа нуух гэсэндээ зовхи минь буув. Сорвит, үүргэвчийнхээ хажууд явган суусан чигээрээ, нэг гараа унжуулж, нөгөө гараа хармаандаа шургуулсан дохийсон хар сүүдэр нь тахир дутуу хүн мэт харагдана.

	— Зэвсэг байхгүй биз? гэж надаас асуув. 

	— Байхгүй. Баярлаж байна уу?.. гэвэл Сорвит тохуурхсан хүйтэн өнгөөр

	— Намайг үзэн ядаж байгааг чинь харж байна. Яагаад тэр вэ? Ингүүлэх гэж чамд талх дөхүүлж яваа хэрэг үү? Хөвгүүн надгүй сүйд болно гэж бодлоо. Нөхөд нь орхичихсон болохоор надаас өөр хэн ч байхгүй. Түй! Түй гэж Сорвит сүржигнэн нулимаад, — Нөхдөө ч алдлаа! Хүн санаа тавьж шорон гэдэг үнэ төлбөргүй байранд оруулж өгч байхад урвасан гэж алах ял оноож байдаг... 

	— Би урваагүй!

	— Би ч гэсэн тэгж бодож байна гэж Сорвит тохуурхаад: — Гэгээн Яков шиг цэвэрхэн хүү. Харин гэм нь шүүлт даалгүй нууц байраа илчилчихсэн тул бурхны элч очоод нэг нөхрийг цааш харуулчихсан биз гэв. 

	Юу гэж маргах билээ. Доромжлуулаад тэнхэлгүй дуугүй хэвтэв. Хар талхны зах гарт минь чичирч, аманд орсон нь хор мэт гашуу оргино. Нүдний өмнө тэнгэр эргэлдэнэ. Миний бодол худгийн уйтгартай дуугаар хяхтнах татуурга эргүүлдэг нүдийг нь боосон морь шиг нэг зүйлийг тойрон эргэлдэнэ. Сэтгэлийн шархнаас уясан бөх татуурга өнөөх аймшигт шөнө рүү чангаана. Тэгэхэд би өндөр эрдэнэ шиш ургасан бүлээн газар, ирэх аюулыг зөгнөх мэт уйтгартай дуугарах голионы дууг сонсон холбоочноо хүлээж хэвтэв. Тэр урьд өмнө өнөөдрийнх шиг ингэж удаж байсангүй. Зуны намуухан энэ шөнө эрдэнэ шишийн навчсын шивнээнээс өөр дуулдах зүйлгүй. Харанхуй толгодын зүгээс салхи сэвэлзэнэ. Цохиход илд мэт хангинадаг эрдэнэ шишийн өргөн навчийг цохиж, холбоочин дохио өгөхийг би мэдэж байв. Энэ хангинаанд хар багаасаа дассан бөгөөд харин одоо навчсын шивнээнд бүүвэйлэгдэн унтчих вий гэж айна. Урт зам туулж нэлээд ядрав. Энэ удаагийнх миний хувьд хамгийн сүүлчийн хээрийн уулзалт байлаа. Гэтэл энэ сүүлчийнхийг даалгүй нойрондоо автчихжээ. Харгис цагдаа нар омогтой хашхиран, өшиглөхөд сэрэв. Ингээд л баригдсаны дараа эрүү шүүлт эхэлж анхны хуурамч мэдүүлэг өгч дараа нь Сорвитын гараар орсон юм. Миний энэ бодлыг Сорвит таасан янзтай худлаа инээж, хүйтэн харцаар над руу харав. Одоо над руу хараад яах вэ, хоёулаа оргодол болоод тариачны анжсанд нүх нь дарагдаад, хагалсан газар дээгүүр түүнийгээ эрж гүйж яваа хээрийн хулганууд адил болов. Одоо нүцгэн тал, аймшигт харгуй дээр орох оронгүй үнсэнд хаягдсан шалз шиг үлджээ. Яагаад амьд байна? Энэ асуулт ганцхан миний сэтгэлийг л зовоож байгаа бололтой. 

	Харин Сорвит огт тоосон шинжгүй хуурамчаар инээн

	— Хүүг урваагүй байхад нөхөд нь сүйд хийжээ. Тэглээ гээд сур л даа гэж намайг тавлав. 

	Маргалдаад хэрэггүй,  эрүү шүүлтийн өвдөх зовохыг тэсвэрлэж чадаагүй минь үнэн. Нууц байруудыг илчилсэн минь үнэн. Миний нөхөд надад алах ял оноосон нь үнэн. Гэвч тэдний мэдэж амжаагүй өөр зүйл бий. Миний баригдсаныг манай холбоочид мэдээд уул руу гарч амжтал нь цаг хожих хэрэгтэй гэж бодсон ганцхан санааны үүднээс дуугүй байж удаан хугацаагаар фашистуудыг элдэв аргаар хуурсан юм. Энэ заль минь амжилт олсон боловч холбоочид ууланд очихдоо өршөөнө гэсэн зарлалд хууртаж намайг сайн дураараа харгис цагдаа нарт бууж өгсөн гэж партизаны ангид хэлсэн байлаа.

	Энэ мэдээлэл намайг амьдаар минь зулгаах, усан тээрмийн чулууны хооронд бяц хавчих мэт зовооно. Над шиг нүгэлт амьтны тоо нэгээр ч болсон цөөрч, энэ ертөнцөөс тонилмоор байна. Үхэл гэнэт шүүрч мөнх нойрны үүрэнд чирч оруулаасай гэж алхам тутам бодогдоно. Тэгэхгүй бол өөрөө очихоос үнэндээ айж байна... Зохиолд бичдэг шиг өөрөө, өөрийнхөө үхлийг дуудна гэдэг амаргүй. Дээр үед нэрт баатар гар бууныхаа амыг үмхэж байгаад гохоо атгасан тухай нэг номоос уншсан... Уулын жимээр буу үүрч явахдаа түүний тухай бодлогошрон этгээд санаа төрж байлаа. Тэрхүү дүрд, баатарлаг байдлаас гадна өргөсөн тангаргаасаа няцах вий гэж айх, тэр бүр, хүн давшгүй эрүү шүүлтээс айх байдлыг олж харсан. 

	Би ч гэсэн тулалдаанд сүүлчийн сумаа өөртөө зориулна гэж бодож байлаа. Гэвч ингэж чадаагүй нь даанч тоогүй. Мөргөж байсан шүтээн минь хазгай ойлгосон юм байлгүй. Шүтээн гэдэг минь тохиолдол, партизаны аз юм шүү. 

	Одоо миний амьдрал шөнийн өнчин оддын дор түгшүүртэй өнгөрч байна. Намайг бодолд автаж байх зуур Сорвит ярьсаар л байв. Гөлмөн төмөр цохих мэт хахирган эвгүй дуу нь чих янгинуулан мэдрэл цочрооно. Сонсохгүй юм сан гэж бодовч, ухаан дотор бодол чулуу шиг сууна. 

	«Тавьж явуулж болохгүй!..» гэсэн бодол сэрхийн орж ирэв. Шуугих наран цэцгийн зүг хараа юугаа шилжүүлэв. Урт нарийхан сүүдэр үдшийн бүрийд аажмаар уусан арилж байна. 

	«Аятай мөчид!..» гэж Сорвитыг, би дотроо занав. Босож эргэн тойрноо хараад гол руу аяархан явах зуураа Сорвит намайг зогсоож юм асуух байх гэж бодовч огт дуугарсангүй. Наран цэцгийн хуурай навчис унасаар л байна. Тэртээ доор, усан тээрмийн цаана тосгоны гэрэл улалзана. Хаа нэгтээ тэрэг явна. Цайвар нунтаг шороон зам өмнө нь дурайна. Хүмүүс амгалан нойрсох гэж явна. Тэд тэсвэртэй удаан хүлээсэн эрх чөлөөтэй золгосон юм. Харин миний хувьд юуны нойр байх вэ?

	 

	Хоёрдугаар бүлэг

	 

	Миний араас Сорвит дагаж явна. Алхааг 

	нь сонсохдоо, хүнд үүргэвчинд түүртэн бэгцийж, цувныхаа хармаанд гар буугаа бэлэн атгаад, сэтэрхий уруулаа унжуулан яваа биз гэж дүрслэн бодов. Гэгээ орж эхлэхэд манан дундаас намаг толбо шиг харагдана. Усан тээрмийн тэндээс эр тахиа уртаар донгодоход тосгоны зүгээс бусад шувууд сөөнгөтөн хариулна. Гутарсан сэтгэлээ засахын тулд өөр бусад зүйлийн тухай бодохыг оролдов. Би энэ жимээр хар багаасаа явж байсан юм. 

	Энэ тосгоны захын усан тээрмийн дэргэд төрж өссөн болохоор бүх зүйл надад танил. Тээрмийн хүрдний эргэлтэд бүүвэйлэгдэн нойрсож, тээрэмчдийн хөгжилтэй яриаг сонсдог байлаа. Зуны цагт жараахай шүүрдэн, гүнзгий цөөрөмд орж, намагт ургасан зэгсний шуугианыг сонсож явснаа хэзээ ч мартахгүй. Би зэгсний шуугианы улирал бүрийн өвөрмөц хөг, өнгийг ялган сонсож чаддаг болсон юм. 

	Өнөөдөр үдшийн салхи зэгсэн чуулгын удирдаач болжээ. Хуурай зэгсэн дундуур нүцгэн хөлийнхөө мөрийг үлдээн харайх хүүхдийг дүрслэн бодов. Энэ харж байна уу? Хөгжилтэй усчин зогсож байна. Гайхсан мэт харснаа, бидний тухай хэлэхээр тосгон руу гүйв. Захын байшинд хүрэхийнхээ өмнө хар харганад тээглэн бүдрээд босон харайж гудамж сүлжин алга болов.Тэрний чимээгээр үү, эсвэл биднийхээр хоёр гурван нойрмог нохой сэрлээ. Ноход боргож нам гүмийг цочоогоод дахин дуугүй болов. 

	Тахирласан жимээр доошилсоор зэгсэн дундуур явав. Борооны улирал эхлээгүй тул дотогшоо зоригтой оров. Хөл дор газар бөмбөлзөвч арай цөмрөхөөргүй байна. Хоёр нарийхан усыг харайж гараад, намхан бургасны араар орж унтах газар сонгов. Сорвит дэргэд минь дуугүй сууна. Үл мэдэх газраар, хурдан явсандаа тэвдэж амьсгаадна. Бид бие биеэсээ зайдуу суугаад бодолд автав. Түүнийг харахаас миний нүд хорсож хурдхан зайлуулмаар санагдана. Төрөлх газрынхаа сайхныг мэдэрч, өнгөрсөн амгалан ахуйгаа дурсъя гэтэл одоогийн байдлаас салж чадахгүй улам уйтгартай байдалд автав. Босож өлмий дээрээ зогсоод усан тээрэм рүү шагайвал голын ус жигдхэн нэгэн хэм урсана. Усан тээрэм ажиллахгүй, гурил тээрэмдүүлэхээр ирдэг хүмүүсийн тэргээ тавьдаг талбай ч хоосон байна. 

	Миний төрж өссөн навтгар байшингийн цонх сохор хүний нүд шиг харлана. 

	Тэнд, хөгшчүүд минь унтацгааж байна. Юу зүүдэлж байгаа бол? Тэдний зүүд ч найдваргүй, хар дарсан зүүд байгаа. Эсвэл надтай уулзаж ярилцаж байна гэж зүүдэлж байна уу? Унт, миний хайртууд унтацгаа! Тосон дэнгийн гэрэлд та нарт миний ярьж байсан, асар том хот, миний профессорууд, оройг нь харах гэж өлийхөд малгай унадаг өндөр байшингуудын тухай зүүдэлцгээ. Хүү чинь та нарынхаа найдварыг биелүүлж чадсангүй. Та нарынхаа нэрийг хугалан гоонь ганцаараа тэнүүчилж явна. 

	Харин та хоёр минь урьдын оюутныг зүүдлээрэй... Нүдэнд минь нулимс цийлгэнэж ирэхэд, партизаны газар гэр, шоронгийн хавчиг өрөө, ганцаардсан сэтгэлийн зовлонг биеэсээ сэгсрэн хаяад чангаар бархиран уйлмаар санагдав. Нулимсаа арай гэж барина. Гэвч аниатай зовхи дороос өөрийн мэдэлгүй хацар даган халуу төөнөн урсана. Цээжин дотор бөөн юм зангиран гадагшаа гарчих гээд байна. Амьдралынхаа хамгийн хэцүү цагт шивгэнэн хэлдэг, мөнхийн уучлал, сайхан сэтгэлийн бэлгэ тэмдэг болсон нэг үг аман дээр минь гарч ирэв. 

	Энэ үгээ цээжин дотроо барьж чадах уу, эсвэл айсан хүүхэд шиг: «Ээж ээ!» гэж дуудах уу? Уруул минь өмөлзөж цээжинд хүч хуралдав. Ахиад жаахан... гэтэл мөрөн дээр минь нэг гар хүрч: 

	— Битгий чулуун хөшөө шиг зогсоод бай гэв. 

	Хүйтэн чичрүүдэс бүх биеэр тарав. Нулимс минь хатаж, нөгөө үг айсан гөлөг мэт дотогшоо орлоо. Янгинасан дуунд өвдөг өөрийн мэдэлгүй сөхөрч доошоо суув. Бүх зүйлийг үл тоомсорлох түрүүчийн байдалд эргэж оров. Сорвит миний хажууд жаахан зогсож байснаа хажуу тийшээ зэгс рүү орж алга болов. Унтахаар эвтэйхэн газар эрж байгаа бололтой. Сорвитын далд орсны дараа ядарсан тархи минь дахиад ажиллаж эхлэв. Сорвитын хаана хэвтсэнийг мэдэх юм сан. Надаас айж байгаа нь илт харагдана. Намгийн байдлыг дүрслэн бодов. Гурав дахь горхины цаанаас намаг эхлэх тул туулахын аргагүй. Шигдээ л бол нүгэлтний тоо нэгээр цөөрнө. Би тохой дээрээ өндийгөөд чагнав, Сорвит сэмхэн алхлан, муухай хараасаар буцаж ирж явна. Хүрч ирээд над руу тонгойж:

	— Харанхуйд, над руу, ганц алхам ч дөхвөл цааш нь харуулчихна шүү! Сайхан мэдээрэй... Эндээс бүү хөдөл! гэж хэллээ. 

	Дараа нь чулууны цаагуур ороод баахан шуухитнаж байснаа чимээ тасрав. 

	Унтах гэж оролдсон боловч нойр хулжжээ. Зовлонгийн татлага дахин биеэр минь ороож өнгөрсөн үеийн хэцүү дуртгал руу эргүүлж чангаана. Партизан нөхөдтэйгөө энд болзон уулзаж байснаа эргэн санав. Алсад гийсэн сар уулын цаагуур тонгойв. Энэ бол хөдөл гэсний дохио. Үүргэвчээ мөрлөөд зэгс рүү хөдлөв. Яг энэ чулууны дэргэд хоёр нөхөр минь намайг хүлээж байсан билээ. Олон хоног уулаар тэнүүчилж, ядарсан тэр хоёрын сахал үс нь ургаж намайг удаан хүлээж залхсандаа тамхи угсруулан асааж алган дотроо сорно. Тамхины утаа цусанд шунадаг шумуулыг хөөхөд тусалдаг юм. 

	— За хөдөлцгөөх үү... гэж намайг хэлэхэд

	— Хөдөлцгөөе... гээд, бүгдээрээ нарийхан жимээр цувцгаав. Эхнээсээ хоёрдугаарт нь би явлаа. Сөөм газар бүрийг мэдэх боловч харанхуйд нүд дасаагүй бүдэрч, хүнд үүргэвчиндээ татагдаж унана. Гэвч сэтгэл минь хөгжилтэй, алдар гавьяа байгуулахад бэлэн. Сар дөнгөж цаагуур нь орсон хар уулын хяр энэ ертөнц дээр хамгийн гэрэлтэй цэг шиг харагдана. Сониучирхаж итгэл дүүрэн явлаа... Сайхан байжээ!.. Одоо чи хаана явна? 

	Өөрийн эрхгүй санаа алдчихав. 

	Одоо би авсанд түгжигдсэн мэт үхмэл, мөрөөдөл, найдлага... өшөө авах сэтгэл л намайг тэтгэж байна. «Аятай мөчид...» л гэж бодсоор нойронд автав... 

	 

	Гуравдугаар бүлэг

	Нэгэн хүн дуу аялан жимээр явна. Аль эрт үүр цайжээ. Дууны үг модны навчин дээрээс унах усан дусал мэт тодхон дуулдана. Намрын эхэн сарын сүүлчийн сэрүүн тунгалаг агаараар цээж дүүрэн амьсгалав. Намрын эхэн сар гэж нэг амьтай зүйл тэртээ уулын хяраас шагайгаад байгаа мэт санагдана. (Ганцаараа тэнүүчлэх хугацаанд янз бүрийн хоосон бодол төрж аливаа зүйлийг амь оруулан дүрсэлдэг болжээ) Хээр талд үдшийн манан буух үед уулын цаана өдрийн нарнаас нуугдаж байсан нөгөө намар сэмхэн ирж цэцэг жимсэн дээр түмэн өнгийн хээ сийлж үлдээгээд үүрийн гэгээтэй уралдан буцсаныг өглөө харахад соньхон. Гэлээ ч байгалийн сайхан өнгө миний сэтгэлийг үл засна. Миний хувьд энэ намар муу байна. 

	Дуу үргэлжлэн сонстоно. Би замын тойрууг харах гэж бургасны мөчрийг сөхвөл энэ жим зэгс хүрч, нарийхан гарам руу очиж цаашаа тээрэмчдийн тэргээ тавьдаг талбайтай нийлсэн байна. 

	 

	Алим жимс цэцэглэн голын тэртээд манан хөөрлөө... 

	 

	гэж дуулна. 

	Хоолой нь чичрэвч уянгалаг чөлөөтэй аялна. Тойруу зам дээр эрээн алчуур зангидсан бүсгүй гарч ирэв. Өтгөн салаа гэзэг алчуур дороос цухуйна. Шантгар хамар, ойр ойрхон алхааг нь харвал танил хүн байна. Дуучин эмэгтэй барьсан хоосон шуудайгаараа даллан хуурай зэгсийг шаржигнуулна. Үе үе дуугаа таслан исгэрч өглөөний сэрүүн агаарт цуурай хадаана. Болгоомжлол маань алдуурч дахиад л дуртгалд автаж би инээмсэглэв. Тэр үеийнх шигээ исгэрч дуулмаар санагдав. 

	— Таних уу? гэж Сорвит надаас асуухад нь, 

	— Танина.. Мария, шив дээ гэж намайг хариулахад, 

	— Хэн гэнэ ээ? гэж Сорвит лавлав. 

	Би асуултыг нь дуулаагүй дүр үзүүлэн, нойтон хамуу шиг наалдчихаад, яах гээд байгаа юм бэ? Чамд ямар хамаатай юм бэ? гэж дотроо унтууцан бодовч аль болохоор биеэ барьж эргэж хараад

	— Харгис цагдаагийн сониуч зангаа татах цаг болсон биш үү! гэж түүнд хэлэв. 

	Миний энэ зоримог байдал түүнийг үймүүлж орхисныг мэдлээ. 

	Сорвит нүдээ бүлтийлгэн сонссондоо итгэж ядах мэт харна. Гар буутай хармаа руугаа гар нь явснаа болив. Буудаж зүрхлэхгүй гэдгийг нь мэдлээ. Тээрэм, тосгон хэтэрхий ойрхон тул ингэж чөлөөтэй аашилж чадахгүй. Түүнийг улам арчаагүй байдалд оруулахын тулд:

	— Дэмий юм асууж намайг саатуулж байхын оронд тонилсон чинь дээр биз гэж хэлээд дахин эргэж зам руу харах хооронд Мария ор сураггүй алга болжээ. 

	Сорвит уураа барьж ядан зогссон байрандаа ондгононо. Хурц хутгаараа араас шаачих вий гэж санаад ноцолдоход бэлтгэн бүх биеэ хөвчлөв. Гэвч Сорвит юу ч болоогүй юм шиг хажуу тийш суугаад үүргэвч дотроос талхны үйрмэг түүж эхлэв. Хүч тэнцэж эхэлж байгаад би баярлан толгой гараа салаавчлан дэрлэж гэдрэгээ харж хэвтэв. Одоо харин түүний гараас авсан талх нь хүртэл түрүүчийнх шиг гашуун биш санагдав. Шөнөжин надаас айж хонохдоо зан нь зөөлөрсөн байх нь. Бас надаас айдаг хүн байдаг юм байна. Үүндээ би зоригжоод тайван байдалд буцаж орж байна. Одоо Марияг, үдийн алтан гургалдайг эргэн саная... Жаахан ичимтгий мөртөө дайралдсан хүн болгонтой сээтгэнэж нөхцөж байснаа, хаана хэзээ салснаа ч мэдэлгүй алга болдог хөнгөн хийсвэр зантай хар нүдэн бүсгүй Марияд өдөр бүр шинэ сонин зүйл тохиолдоно. Талийгаач болсон эр нөхрийн нь шарил, Мариягийнхаа дууг сонсоогүй удаж байна. Гэрт өлгөөтэй байдаг цагдаа суран бүсэнд хоноглосон эрэгтэйчүүд сахлаа хусахаар тонгоргоо нийлнэ. Нэгэн бүслэлтийн үед Мариягийн нөхөр нь алагдсан билээ. Тосгоны эрхтнүүд түүнийг нь ёслолын байдалд оршуулсан тэр шөнө, хэний дэнгийн галд шатахаа мэдэхгүй эрвээхэй шиг хөнгөн хүүхэн тосгоны даргатай хоног өнгөрөөсөн гэлцдэг юм. Энэ бүх паянг нь би мэдэж байсан ч Марияг гэсэн сэтгэлээ барьж дийлээгүй билээ. Үдшийн бүрийд алтан гургалдай залхуутай донгодож, ганга өвсний үнэр хамар цоргин анхилж байсан зуны тэр нэгэн орой бид хоёрын анхны уулзалт болсон юм. 

	Тээрмийн хүрдний чимээ, чийг даасан алганы нь цээжний зөөлхөн инээдийг нь санаж байна... Үгийг нь? Үгүй, үгүй, юуны тухай ярьсныг санахгүй байна. Тэр бүсгүй намуухан дуугаар намайг сургаж, харанхуй дотор би ичиж улайчихсан сууж байсан юм. Тэр орой би жинхэнэ эр хүн болж нөхдөөсөө нуудаг нууцтай болсон. Хэрвээ нөхдөдөө цагдаагийн эхнэртэй унтсан тухай хэлбэл хэзээ ч намайг уучлахгүй байсан юм. Мариягийн хувьд бол энэ юу ч биш, харин надад хэзээ ч мартагдашгүй, санах бүрдээ жаахан ичдэг, гуниг л болж хоцорчээ. Сая ч гэсэн хараа биз дээ. Нөгөө л хөгжилтэй хийсвэр чигээрээ, хуучин шуудайгаар даллан (тэр цагт бид хоёр дэвссэн ч байж магадгүй) өнгөрч явлаа. Баяртай дуулж байна. Дуулалгүй яах вэ, харин энэ дууг дуулах эрхтэй байсан би зэгсэн дотор толгойгоо шургуулан бүтэж үхэх гэж сууна... Түрүүлгээ харж хэвтээд бургасыг сөхөж харав. Майжийсан усан тээрмийн тэндээс настай хүний хуурай ханиад дуулдав. Аав... өт хөндийлсөн модон таягаа тулаад сонинд ороосон бүдүүн тамхи зууж явна. 

	Энэ хуруу шиг бүдүүн тамхинаас болж хэчнээн их тоглоом болж байсныг санав. Гурил тээрэмдүүлэхээр ирсэн хүмүүс гажсан тэргээ харж тоглоомоор уурлахдаа дахиад л шон шиг бүдүүн тамхиныхаа ишийг зам дээр хаячхаж... гэхэд нь аав. 

	— Юу?.. тэргэнд чинь ямар хамаатай юм бэ? гэж гайхаж асууна. 

	— Хамаатай байхгүй яах вэ!.. Тэрэгний дугуй тамхины чинь ишинд тээглээд голоо хугалчхаж гэцгээнэ. 

	Үтрэм шиг дугуй талбайд тээрмийн дээгүүр тачигнасан инээд хадна. Тэнд бусдын инээд дунд өвгөний инээх нь тодхон дуулддаг байлаа. 

	Одоо би зэгсэн дундаас аавынхаа царайг харах гэж ядна. Өтгөн хөмсөгний дороос нүд нь харагдсангүй, харин үс, сахал нь цайжээ. Ташуу туссан нарны гэрэлд тээрэм цайвартана. Энэхүү цайвар юм дэвсгэрлэн, наана нь зогсож байгаа янхийсан мөртэй, хуучирсан нэхий эгэлдэргэлдсэн эцэг минь нэг л уйтгартай харагдана. Хүдэр хүзүү нь хүртэл хөгшин бүргэдийнх шиг турж гозойжээ. Дээр үеийн тээрэмчин яаж орхив оо! Нөгөө данагар алхаа, мушгирсан сахал, хүнгэнэсэн инээд байхгүй шүү! Шоронд байх хугацаандаа би ганц ч удаа хэл хүргэж, захиа бичээгүй. Гутамшгаа дуулгаснаас үхсэн гэж санаж явсан нь дээр гэж бодсон юм. Болсон явдлын талаар мэдсэн болов уу?.. Мэдсэн болоод л өвгөн ийм амархан өтөлчихсөн байх аа даа.. Усан тээрмийн намхан хаалгаар Мария гадагшаа гарч ирэв. Гурил бололтой зүйл хийсэн шуудай мөрөн дээрээ хаяад нэгэн хүнийг хайна. Өвгөнийг хараад түнтгэр уутаа зааж, нэгэн зүйл ярьж инээнэ. Тээрмийн чулууны хавиралдаан яриаг нь дарна. Өвгөнөөс олигтой хариу аваагүй бололтой ууттай гурилаа мөрөн дээрээ шидчихээд жимээр өгссөөр бургасанд дөхөж ирэв. Исгэрэхэд бэлэн уруул нь цорвойгоод аальгүйтэн нүдээрээ инээмсэглэж, бүхий л байдлаараа эр хүний сэтгэлийг гижигдэнэ. Би Мариягийн хойноос тойрог хүртэл нь ажиглав. Үнэхээр хөөрхөн юм уу, эсвэл надад тэгж санагдав уу? гэж байтал гэнэт ээж гэсэн бодол зурсхийн орж ирэв. Ээж минь хаана байна? Марияг хаалгаар гаргаж өгөөгүйг бодоход өвчтэй байгаа юм биш биз? Би өөрийн мэдэлгүй өндөлзөв. Тээрэм рүү гүймээр болтол хөгшний ханиах дуу дахин хэвтүүлэв. Эргэж хэвтээд нүд цавчилгүй тээрмийн хаалга руу ширтэв. Мария гарахдаа онгорхой хаясан хаалга суларсан нугасан дээрээ савчина. Ээж байсан бол, шувууны хугарсан далавч шиг хаалгаа санжгануулж байлгахгүй. Хаачаа юм бол? Аав, бүдүүн тамхиа хүчтэй сороод модон хашлага давуулж чулуудав. Дараа нь намаг руу харж удаан зогсоод бодлогоширно. Хажуугаас нь харахад өрөвдмөөр бөгцийсөн амьтан харагдана. 

	Бүх насаараа ороож, сорж хаяж явсан бүдүүн тамхи шигээ, өвгөн унтууцаж эхэлсэн нь харваас илхэн. Нэхий дээл өмссөн аав аажуухан эргэж, толгой нь гэрэлтэй талбайгаас гарснаа бэгцийсэн дүрс нь сүүдэр лүү орж шингэв. Аав гэртээ орчихлоо. Хараа минь ядравч ширтсээр байна. Төрсөн гэрээ харж хүүхэд ахуй цагаа дурсахад сайхан байна. Гэвч, хэчнээн ширтсэн ч жинхэнэ баяр алга. Миний хувьд баяр гэдэг бол боловсорч гүйцээд салхины аясаар үр нь нисэн одсон, үндсэндээ торох төдий байгаа багваахай цэцгийн хатсан иш мэт зүйл болжээ. Дахин хэзээ ч дэлбээлэхгүй байж магадгүй. 

	Магадгүй гэсэн нэгэн хорсолт дуу цээжин дотор хөөрч «магадгүй» гэсэн бодлыг минь тохуурхан хүйтэн инээх мэт болов. Сүүлчийн өчүүхэн найдварыг минь доромжилж байна. Цээжний гүнд нуугдсан хорсолт дуу хэдий хүртэл намайг отох нь вэ? Энэ нэргүй дайсагнасан хорвоод, надад Сорвит л хүрэлцээтэй биш үү... «Юу? Нэргүй! гэж нөгөө дуу тохуурхан өгүүлээд: — Юу гэж өөрийгөө хуурч байна вэ? Хуучин нөхдийнхөө нэрийг мэдэхгүй гэж үү? Чиний зугтааж байгаа энэ орчлонг тэд өөрчилж байна. Битгий гэнэн байдал гарга. Өөрийгөө хуурлаа ч намайг чадахгүй шүү... Сонсов уу?» гэх мэт болов. 

	Үнхэлцэг хагартал зүрх цохилж, түмэн асуулт ухаанд эргэлдэн, багтрааж байна. Гэнэт би цахилгаанд цохиулах мэт тамир алдран унав... 

	— Эй, хонгор минь яачхав аа?.. Ингэж болохгүй гээд Сорвит миний дээрээс тонгойсон боловч надад хүрч зүрхэлсэнгүй. 

	— Үргэлж ингээд байвал, хол явахгүй шүү гэсэн Сорвитын дууг сонсоод, ухаанд минь нэг бодол аажуухан орж ирэв. «Хүн шиг ярих гэж оролдож байна... Жаахан хөгжүүлж өгөх хэрэгтэй, тэгэх хугацаа олдох болов уу даа! Би, үүнд доожоогүй сэхээтэн биш гэдгээ харуулна... гэж бодоод аль болохоор тайвшрах гээд түрүүлгээ харж хэвтсээр байв. Усан тээрмийн хаалгаар аав гарч ирээд, зэвэрсэн цоожоор хаалга цоожлоод, эргэн тойрноо хараад түлхүүрээ вааран дээвэр доогуур шургуулав. Дараа нь гурил болсон хувцсаа гүвээд тосгон руу зүглэв. Үе үе цацаж ханиасаар над руу дөхөж ирэхэд духны нь үрчлээс цаасан дэнлүүний нугалаас шиг улам тодорно. Намайг харчхаад цочсоноо мэл гайхаад зэгс рүү ороод ирэх гэж байгаа мэт санагдана... Мэдээжийн хэрэг ийм юм болохгүй. Жим өвгөнийг улам цааш нь авч одлоо. Хамгийн түрүүн резин шаахай өмссөн хөл нь, дараа нь борог нэхээстэй ноосон өмд нь, нөхөөс дүүрэн нэхий дээл нь, хамгийн эцэст үнгэгдсэн хавчиг малгай нь далд орохдоо шохойн чулуун хана руу шингэж алга болох мэт болов. Намайг босоод, усан тээрэм рүү хөнгөн гүйхэд Сорвит айсан дуугаар:

	— Эй! Хүүе! Яаж байна? Зогс! Зогс гэж байна шүү! гэж араас хашхирав. 

	Дуугүй бай! гэж би түүн рүү гараараа зангаад зэгсний захад хүрч очив. Эндээс хорь гучин алхам зайтай байгаа тээрэм хүрэхэд нүцгэн талбайг туулах ёстой. Зэрлэг усан үзмийн бут, хүний нүднээс намайг далдалж чадах болов уу? Эргэн тойрноо харав. Навч нь шингэрсэн ч гэсэн над шиг туулайг хаачихтайгаа байна.Чимээ чагнав. Дараа нь хэдхэн харайлтаар нүцгэн талбайг туулав. 

	Вааран дороос түлхүүр авахад, аавынхаа халуун алгыг барих мэт санагдав. Хаалга түлхэхэд зөөлөн хяхтнаад дотогшоо онгойв. Төрсөн гэрийнхээ босгыг хулгайч шиг давж байна. Бүгдийг харж бүгдэд гар хүрэх хүсэл төрөв. Гэрийн доторх тавилгыг харахад сэтгэлд гуниг төрөв. Аль хэзээнээс цэвэрлээгүй аалзны торон дээр гурилын тоос суусан нь сэмэрхий самбай мэт харагдана. Тээрмийн чулуу эргэхгүй байна. Өрөөний буланд хэдэн уут давхарлан хураажээ. Чингэлгээс гурил хутгадаг том модон халбага хугарсан байна... Ажлын байрыг өнгөрч, унтлагын өрөө, гал тогооны өрөө рүү оров. Хааяагүй эмх замбараагүй. Хэсүүлчин зураачийн тааруухан зурсан өвөө, эмээгийн хөрөг, хөгшдийн өргөн орны ард дүүжлээтэй хэвээрээ. 

	Зургийн нүүр пүргэсэн гурилд дарагдаад нүднээс нь өөр зүйл харагдахгүй болжээ. Хэрвээ нуугдаж яваагүй бол шүүр аваад сайхан цэвэрлэчихмээр санагдав. Даанч яарч явна. Ханын шүүгээ онгойлгоод хар талхнаас шүүрч авав. Хажууд нь ясан иштэй том хутга хэвтэнэ. Хуйнд нь хийгээд өвөр лүүгээ шургуулав. Дараа нь хуучин пальто өлгүүрээс авч ханцуйг нь боогоод хэрчим өөх хийв. Явахад бэлэн боллоо. Салах ёс гүйцэтгэж тасалгааг зэрвэс харвал, тоос дахиад л эгдүүцүүлэв. Хачин юм даа, ээж хаачаа юм бол? Цонх руу дөхөж очоод балмагдан гэдрэгээ ухрав. Жижигхэн толгой дээр ёдор хатгаатай байна. Хэрээс нь харлаж, шарилын шороо нь цайвартана... Талх гараас мултарч хана руу цохин унахад шүүрч аваад өөрийн мэдэлгүй үүд рүү чиглэв. Цоожилсон эсэхээ ч санахгүй байна. Талбай дундуур согтуу хүн шиг сөхөрч унан тусан буцаж явав. Хөгширсөн, бүр өтөлсөн мэт сэтгэл төрнө. 

	Нэг хүн хашхирах шиг болов, бургасныхаа хажууд ирээд дагтаршсан сүрлэн дээр унав. 

	— Яаж ингэж хурдан гүйж болдог юм бэ? Аймтгайг чинь мэдэх боловч, согтуу толгой гэдгийг чинь мэдэхгүй юм байна гэж Сорвит өгүүлнэ. 

	Сорвит нэг гартаа гар буугаа бариад талхыг минь угз татаж аваад сэжигтэй хүйтэн харцаараа намайг тэмтчин байснаа нүдний нь хүүхэн хараа томорч:

	— Тэнд юу байна? гээд миний өврөөс харцаа үл салгав. 

	Суухад ноосон цамц өргөгдөн цаанаас нь хутганы хуй цухуйж байжээ. 

	Худлаа хэлэхийн шаардлагагүй учир

	— Хутга гэж хэнэггүй хариулав. 

	— Аа, хутга юм бий... Нааш нь өг! гэхэд нь

	— Ирээд ав! гэж хэлэв. 

	— Нааш нь өг... Тэгэхгүй бол! гээд Сорвит гар бууныхаа түгжээг мултлав. Би хутгаа гаргаж хажуу тийш нь чулуудав. Сорвит тонгойж авахдаа намайг нүд салгалгүй ширтэнэ. 

	Үг ярихтай мантай байсан ч тэсэж чадалгүй:

	— Чи чинь надаас илүү аймхай амьтан шив дээ... гэтэл Сорвит сонсоогүй дүр үзүүлэн:

	— Тэр юу вэ?.. гээд пальтоны ханцуй руу заав. 

	— Өөх... 

	— Санасан чинь сайн болж. 

	Сорвит пальтоны ханцуй руу шагайж худлаа хэлээгүйг мэдээд дуу нь зөөлөрч:

	— Чамд байж байг... Чи ч гэсэн жаахан юм авч яв... Дандаа би үүргэвч чирч явах ёстой биш... гэж хэлсэн сүүлчийн үг нь чихний хажуугаар хоосон шуугиад өнгөрөв. 

	Хар цагаан бичигтэй, хатсан цэцэг өмнө нь тавьсан... цэцэггүй байсан байх аа... цэцэгтэй, цэцэггүй... байхгүй байсан. Цэцэгтэй... цэцэггүй... цэцэгтэй байсан, цэцэггүй цэцэгтэй ёдор нүдний өмнө жирэлзэхэд галзуурах нь уу гэсэн бодол төрөв. Нөгөө шарил дээрх цэцэг над руу ирж явна, цэцэг биш ёдор нь байна... Тэр зэгсэн дундуур, над руу ганхаж, инээгээд ирж явна. Би багтартлаа хашхираад гараа алдлан урдаас нь үсрэв. Ёдор гайхан гэдрэгээ ухраад, далайв. Би газар унахаа л мэдрэв. 

	Нүдээ нээж харвал, үд нэлээд өнгөрчээ. Өндийтөл газар эргэлдэн, чамархайгаар янгинахад эргэж хэвтэв. Хажууд минь Сорвит суугаад алган дороо тамхи татаж байна. 

	Намайг сэрэхийг харсан Сорвит:

	— Энэ бол дараа над руу битгий сарвалзаарай гэсэн сургамж. Хэрвээ жаахан доогуур цохисон бол, одоо чи гэгээн Петрийн1 албыг залгуулж байх байсан юм гэж өгүүлэв. 

	Миний уур хорсол буцалж түүнд

	— Зайл!.. гэж хашхирав. 

	— Цагаа болохоор зайлаад өгнө. Харин одоохондоо чи надад хэрэгтэй байна гэнэ. 

	— Чамд уу?.. 

	— Надад, надад... Та нарын хааныг унагаах гэж суралцаж байх үед, шинжлэх ухаанаар оролдох завгүй, өөр ажил хийж байсныг мэднэ биз дээ... Ядахдаа газар зүй ч үзэж амжаагүй... Хэзээ нэг цагт хэрэг болох юм гэж хэн мэдэх вэ?.. гэж Сорвит над руу харан тайван өгүүлэв. 

	— Одоо чамд газар зүй ямар хэрэг байна? гэж намайг асуухад Сорвит, тамхиныхаа ишийг гишгээд, ёжтой өнгө нь арилж:

	— Хоёулаа, хүн шиг ойлголцъё. Чи намайг үзэн ядаж, тэвчиж чадахгүй байгааг чинь мэдэж байна. Харин яагаад ингэж бодлогогүй тонгочоод байгааг чинь ойлгохгүй байна. Ухаалаг бодож үз. Чи бид хоёр адилхан хөөгдөж яваа улс. Чи алах ял заагдсан, би одоогоор үгүй, гэвч баригдвал өршөөлгүй... Ийм байхад зулгаалцаад яах вэ... сэхээтэй бодоцгооё... Чи энэ нутгийг сайн мэднэ. Хэрвээ явж байсан бол аль эрт Туркийн хил рүү орчих байлаа... Хил давбал л хэрэг бүтлээ... Дараа нь мөр мөрөө хөөцгөөе... Иймээс чамд газар зүйн тухай ярьсан юм. Юу гэж бодож байна? гэж учирлахад нь:

	— Бодож болно гэж би хариулав. 

	— Бод л доо... Бод, гэхдээ чамаас айлаа гэж битгий төөрөлдөөрэй. Би тэр айдаг нь биш. Чам шиг олон юмны ясыг яйлж явлаа. Хэрэг гарвал дахиад ч хийнэ гэж Сорвит намайг сүрдүүлж хэлэхэд миний эгдүү хүрч:

	— Миний гадарлаж байгаагаар... гэтэл үгийг минь, таслан:

	— Чиний гадарлаж байгааг мэднэ... өөрийнхөө хажуугаар чамайг бодож байна гэдгийг зориуд хэлье.. Түрүүхэн үүнийг хийчхэж болох л байсан... Залуу, сайхан хүү гэж бодоод... Би чамайг өрөвдсөн юм гэхэд нь би, 

	— За, за гэвэл

	— Дураараа л бол... Харин сайн бодоорой гэж Сорвит хэлэв.

	 

	Дөрөвдүгээр бүлэг

	Бодно гэж амласан бодож байна. Хугацаа бага ч гэсэн цаг байна. Өнөө оройдоо, миний шийдвэрийг сонсъё гэх биз. Харин тэр үед нь байдлаа өөрчилье, хүчээр дийлэхгүй нь лав. Үнэндээ ч түүний зөв шүү. Гар бууны бөгсөөр нэг цохиод л гүйцээ. Хорин гуравхан настай залуу будилж, хоёр чулууны хооронд хавчуулагдаад үрэгджээ л гэнэ биз. Залуу хүү чадамгай, шулуун зантай, тамлагчийгаа үзэн яддаг байсныг хэн мэдэх вэ. Зэгсэн дотроос хүүрийг нь ол оо ч бил үү, үгүй ч бил үү, ганц аятайхан үгээр дурсах ч юм уу, үгүй юу... Харин үхэхийнхээ өмнө, тарчилсныхаа өшөөг, энэ малын гарт амь үрэгдсэн нэр нь үл мэдэгдэх нөхдийнхөө өшөө авч чадвал сайхан байх сан гэж бодоод, битүү өвчтэй байгаа, цохиулсан чамархайгаа тэмтэрч үзвэл хуруунд цус наалдаж ирэв. Цус урсгаж ханаагүй байх нь ээ. Бургасны навч авч шарх дээрээ наав. 

	Сорвит намайг хараад суугаагаараа дөхөн:

	— Жаахан янжуурын үнс хийх үү?

	— Хий л дээ гэвэл Сорвит миний наасан, навчийг хуулж, дээр нь үнс түрхээд дахин наав. 

	Ямар амархан наалдав аа. Хачин юм. 

	Сорвитоос тусламж авсандаа дургүй хүрч навчийг дахин хуулаад хаячихмаар байсан боловч тоглоомоо эхлэх цаг болсон гэж бодоод биеэ барив. 

	— Сүрхий цохиж шүү... гэвэл Сорвит сагсуурч

	— Энэ юу ч биш... Урьд нь... гэснээ ийм дуртгал одоо ярих цаг биш гэдгийг сэхээрч, хэлэх гэсэн үгнээсээ мулгуу хазайж: — Урьд нь, цохихгүй гэж санасан боловч болсонгүй... Биеэ хамгаалахаас өөр арга алга... Саяных бас л тийм юм боллоо гэнэ.

	Сайн хүн болох гэж ядаж байгааг нь харж байна уу? Элэг рүү нь өшиглөөд бух шиг мөөрүүлмээр санагдав. Үнэндээ гэдгэр хавтгай духтай, арзгар шулуун үс нь урагшаа унжсан, бүдүүн хүзүүтэй, өргөн мөртэй энэ этгээд бух хоёрын хооронд ялгаа алга. Зоригтой байвал ийм бухтай ноцолдоод үз л дээ. Байхгүй бол нэг орой сэмхэн зугтаахаас өөр замгүй... Өөр зам хайя гэж бодоод нүдээ анив. 

	— Өвдөж байна уу? гэж миний асрагч асуув.

	— Чамайг ийм хүчтэй цохисон бол... 

	— Гайгүй болно оо... Дахиад л муудалцахаа болъё... 

	Дууны нь өнгөөр биеэ тоосон маадгар байдал илэрнэ. Буулгасан сормуусныхаа завсраар харвал сэтэрхий уруул нь татвалзаж цаанаа инээдтэй байгаа нь нүүрэнд нь илхэн. Харин юундаа инээдэг бил ээ?

	Энэ этгээдийн сорви нүүрний төрхийг нь хачин зэрэмдэг болгосныг харахад нүд халтирмаар аягүй. Надад харах хэрэг ч юу байх вэ дээ! Энэ удаа магтаалд амархан автагддагийг нь нээсэндээ баяртай байна. Муугүй л эхэлж байна... 

	— Юм идэцгээе гэж би санал гаргав.

	Сорвит үүргэвч, пальтог өөр лүүгээ татаж, өөх талх гарган хэрчээд над руу сарвайж:

	— Ид, явах зам урт шүү... гэв. 

	Талх хазтал янгинаж, өвдсөндөө би ярвайв. 

	— Тэнд, бэрхийг давсан байж өчүүхэн шарханд янгуучлаад гэж Сорвит өгүүлэв. 

	Энэхүү «тэнд» гэдэг үг өвчнөө мартагнуулж талх зажлах болгов. «Тэнд» үзсэн бүгдийнхээ хариуг авахад хүч хэрэгтэй. Намайг талх идэхэд Сорвит баярлаж

	— Аа, зөв! гэснээ гэнэт дуугүй болоод зам руу өнгийв. 

	— Юу вэ?..

	— Нөгөө өвгөн ирж явна... Мөн сайн ууж дээ, арай гэж хаалгаа оллоо... 

	«Аав согтуу!» Өнөөдрийн үзэж харсан зүйл хангалттай! Гайхаад байх зүйл алга. Зовлонгоо архиар тайлж байгаа биз...

	Нар оров. Хээр талд аажмаар үдшийн бүрэнхий боллоо. Алсын уулын шовгор орой тэнгэрийн хаяанд тодхон ялгарна. Сорвит дороо хавчганан

	— За юу гэж бодов? гэж асуув. 

	— Чиний зөв... Өнгөрснийг мартъя. Хар амиа л бодоцгооё... 

	— Миний бодсон зөв байгаа биз?.. 

	— Үүнээс зөв юм гэж байхгүй. 

	Тохуурхсан янзаар хэлснийг анзаарсангүй. 

	— Хүн амьтан цуглахаас урьд хөдөлье гэж Сорвит хэлэхэд

	— Дураараа л бол... гэж хэлснийг нь зөвшөөрөв. 

	— Чи битгий ай. Миний үгэнд сайн орж бай! Би бол хашир хандгай гэсэн үг гэж Сорвит сайрхав... 

	Энэ удаад, өдий хүртэл гаргасан чармайлтаа үрчих болов уу? гэж санаад хариу үг дуугарсангүй.

	 

	* * *

	 

	Хоёр хоногийн турш замд явж байна. Өдрийн цагт ой дотор горхины хажууд эсвэл усан үзмийн тариалантай толгойд нуугдацгаана. Усан үзмийн тариалан дотор нуугдах бол хүн амьтан цөөн учраас хураасан талбай дотор орно. Бүтэн хагас талх бол хүрэлцээтэй хүнс харин өөх дуусах дөхлөө. Пальтоныхоо ханцуйгаар усан үзэм, зэрлэг лийр дүүргэж авлаа. Миний хувьд Сорвит бидний хооронд болсон зүйлийг таг мартаж, дуулгавартай болсон дүр үзүүлэхийг хичээнэ. Энэ маягаар Сорвитын сонор сэрэмжийг алдагдуулна гэж бодсон боловч бүр анхны шөнөөсөө бүтэл муутай болж эхлэв.

	— Энд хэвт! Тэр модноос цааш гарч болохгүй шүү! Мэдэв үү? гэж Сорвит унтахын өмнө тушаана. 

	— Мэдлээ! гэхээс өөр арга байдаггүй. 

	Цааш нь харуулчихсангүй, шөнө болгон дагуулж явсаар хил рүү авчирсандаа гутрал төрнө. 

	Унтаж байхад нь очих боломж ч олдохгүй нь шиг байна. 

	Бутны цаана зогсоод намайг ажиглаж магадгүй. Нүдээ аниад унтсан дүр үзүүлж, нойртойгоо тэмцэлдэвч өөрийн эрхгүй нүд анилдана. Ямар нэгэн зүйл сэрүүн байхыг ятгаад байх шиг санагдана. Энэ байдлаар цаг хагас үргэлжлэв. Ингээд ядаргаанд автаж зүүрмэглэж эхлэх үед бүүр түүр хөнгөн алхаа сонстов. Сормуус завсраараа сэмхэн ажиглавал Сорвит миний дээрээс тонгойн зогсож байснаа намайг унтсан байна гэж итгээд эсрэг талын ой руу явав. 

	Иймэрхүү байдал бараг шөнө болгон давтагдах тул, унтаж байхад нь гэндүүлье гэж анаад явснаа болив. Би өөр арга бодох болов. Улаан нүүрээрээ ярилцаж байх үед л учрыг нь олъё. Гэвч ийм үед зэвсэг, бас зориг, хүч хэрэгтэй... Зориг гэвэл надад алга. Үзэн ядаж, өс авахад тулгуурласан ална гэсэн бодол л байна. Тэгээд, нүцгэн гараараа юу?.. Үүргэвчинд хүрч чадвал, миний хутга бий дээ... 

	Хөдлөхийнхөө өмнө, зогтусаад үүргэвч рүү гар сунгаж сайн санасан хүний дүр үзүүлэн

	— Алив, би жаахан үүрье... Чи бүр туйлдаж... гэвэл

	— Юуны чинь туйлдах гээд Сорвит үүргэвчээ надад өгөлгүй өөрөө мөрлөв. 

	Түрүүлж явахыг нь хүлээтэл дороо эргэлдээд хөдөлдөггүй. Эцэст нь тэссэнгүй. 

	— Түрүүлээд яв! гэж надыг зандрав. 

	Ард нь гарах гэсэн оролдлого минь бүтсэнгүй. Хоёр дахь удаагаа үүнийг давтаж болохгүй. «Сайн» санаанд минь эргэлзэж эхэлнэ. 

	Нойрссон тосгон, хагалсан талбай, алсад гялалзах гэрлийн дэргэдүүр бид явсаар л байна. Намхан толгод өнгөрч жижигхэн горхийг туулав. Өдөр өнгөрсөөр, талх дуусаж байгаа, хүрэх газраа хүрээгүй. Би түүнийг санаатайгаар тойруулж байв. Странжа ууланд аль хэдийн хүрчих байсан ч, надад яарах хэрэг алга. 

	Сорвит унтууцаж:

	— Болгарыг ийм том гэдгийг мэддэггүй байж гэв. 

	— Одоохон гэж би тайвшруулна. Олон хоног нойргүй хоносон бас айсандаа туйлдаж явааг харж байв. Нүдний нь дор хөхөлбөртөж эцсэн морь шиг араас минь дагаж, явуут нойрондоо автана. Харин намайг хоцормоор аядахад нүд нь онгойгоод ирнэ. 

	Саяхнаас би пальтоныхоо ханцуй дотор зэрлэг лийр дүүргээд дотор нь хурц үзүүртэй чулуу хадгалж явав. Урт замд нууц тагнуулын зан аашийг шургуу судлав. Амарч үдлэх бүрдээ Сорвит миний эсрэг харж суугаад эзэн хүн шиг тушаал буулгаж

	— Явж зэрлэг лийр түүж ир! гэнэ.

	Эхлээд дургүй хүрдэг байв. Гэвч аажмаар залийг нь ойлгож эхлэв. Намайг байхгүй хойгуур тайван амсхийж, тэр ч байтугай зүүрмэглээд авна. Үргэсэн зэрлэг гахай шиг хачин зүүрмэглэнэ. Би ч сайн унтаж амарна. Сорвитоор чангаалгаж сэрэх хүртэл үхсэн мэт таг унтана. Энэ байдалд дургүйцэж байгаа нь илхэн боловч яаж ч үл чадна. Би унтаж л байвал боллоо, хэн түүнийг сэрүүн бай гэсэн юм. Түүнийг үхүүлэхээр хүч бэлтгэж байна... 

	Аварга том үүлний хаяанд сар наалдсан нь асаасан тамхи мэт харагдана. Туулайн бөөр модон дундуур явж байтал горхи шоржигнон урсах нь дуулдана. Бул чулуунд тээглэж, явахад саад болно. Толгойны шарх ч өвдөхөө болилоо. Залуу нас, партизаны амьдрал одоо л үгээ хэлж алхаа улам хөнгөрнө. Нойр алдсан, нас ахисан хоёртоо хавчигдаж яваа миний дагуул ийм үгийг хэлж үл чадна. Үе үе чулуунд бүдрэн муухай хараана. Суумал амьдралын нь гай одоо гарч, багтарч унах дөхнө. Бас хатуу гутал хөлийг нь барьж өвтгөнө. 

	— Жаахан зогсоцгоох уу? гэж Сорвит гуйхад

	— Дураараа л бол... гэв. 

	Сууцгаав. Сорвит хүндээр амьсгаадан

	— Хүрэх болж байна уу?

	— Ядаад байх юмгүй, ойрхон... Дараачийн үдэш хил давна... гэж хэлтэл Сорвит нэлээд тайвшраад

	— Яасан дуусдаггүй зам бэ? гэж бодож байлаа шүү... гэв. 

	— Ядарч гүйцээ шив дээ... 

	— Чамд нэрэлхээд яах вэ. Тэглээ. Чам шиг хаданд мацаж сураагүй. Танай нэг нөхөр нүүрийг минь сэглэчхээгүй бол зодуулсан нохой шиг ингэж хөөгдөж явахгүй байсан юм гэхэд нь

	— Энэ ямар хамаатай юм бэ? гэж би асуув. 

	— Хамаатай, хамаатай... Нууц цагдаагийн газар ажиллаж байхдаа ямар гоё залуу байсан гэж санана... Хүүхнүүд гэдэг чинь зөгийн бал дээр суусан ялаа шиг л наалдаад... муу санаатны хорлол... боллоо доо. 

	Намайг амруулахгүй явъя гэж хэлэх вий гэж айсандаа яриа өднө... 

	— Яасан юм бэ? гэж намайг сониучирхахад Сорвит ингэж хуучлав. 

	— Албаны нэг найзтайгаа орой болгон шоронд очиж гарынхаа чилээг гаргадаг байлаа. 

	Шоронгийн өрөөнд орж л нэг «нөхрийг» барьж аваад үүр цайтал иллэг хийж өгдөг байлаа. Нэг орой, дөнгөж уулнаас барьж ирсэн хөвгүүн дээр буулаа. Гинжийг нь ч салгаагүй байна. Ямар том гинж байсан гэж санана! Мань хүнд зүүх гэж тосгоны бухаас мулталсан бололтой. Оруулж авчраад л элдэж эхлэв ээ. Гэтэл нөгөөдөх гэнэт булт үсрээд нүүр лүү минь гинжээрээ шавхуурдаад, тэр аяар нь зүсээд хаячихлаа... Оёод оёод олигтойхон болсонгүй, царай минь сэглэгдэж гүйцжээ. Сорвитой болохоор танайханд амархан танигддаг болов. Нэг үгээр хэлэхэд сүйрэл... Албанд дэвших ч өнгөрлөө. Дараа нь чиний байсан тэр шоронд шилжиж ажиллав. Тэнд өшөөгөө сайн авсан даа... Чамд хэлэх юу байх вэ. Тэртэй тэргүй мэдэх хойно... 

	Тийм ээ, би мэднэ. Түүний хатуу гараар орж, хорсол дундуур нь өнгөрсөн. Уур хүрч цээж харанхуйлан давчдав. Ахмад жаахан хүлээ! Чамайг хумхын тоостой нийлүүлнэ дээ гэж би яриан дундуур нь бодож шүд зуугаад харанхуй руу харж үргэлжлүүлэн чагнав. 

	Сорвит

	— Шоронгийн дотор ч аятайхан л байлаа. Зугаа цэнгээний эхнэр хүүхэн, идэж уух юм элбэг, гэм нь бул чулуу шиг нэг газар л хэвтээд байна. Одоо ойлгож эхэлж байна. Тэнхээ ч гайгүй л байна. Гэтэл амьсгаадаад байна... 

	Би босоод, шүд зуугаатайгаа

	— Явъя! гэж хэлэв. 

	— Тэгье л дээ гээд Сорвит ч өнгийв. 

	Уур хорсол надад улам ч хүч орууллаа. Уулын энгэр өөд ямаа шиг дамжин гарав. Сорвит шургачиж, ёолох боловч надаас холдохгүйг хичээнэ. Замд л туйлдуулах хэрэгтэй юм байна гэж бат итгэв. 

	Нэг удаа

	— Алив, зогсооч! Хөл болохоо байлаа... гэж дуудахыг нь сонсов. 

	— Юуны чинь зогсох... Хилийн зурвас дээр ирээд байна. 

	— Тийм үү... 

	Одоо түүнийг харанхуй хяраар дагуулж явна. Тэнгэр баганадсан уулын хяр дүнхийж харлана. Уулын хярыг давах үед гэгээ орж эхлэв. Хоёулаа ядарсан боловч миний дагуул бүр ч больж хавтгай чулуун дээр суугаад гар буугаа хажуудаа тавьж гутлаа тайлж эхлэв. Би ойртож очихоос эмээгээд өмнө нь зогсов. 

	— Лийр авах уу? гэж асуувал

	— Лийр? Энэ рүү хий... гээд над руу харалгүй хөлийнхөө хоорондуур заав. 

	Би нөгөө чулуутай ханцуй руу гараа шургуулчхаад дөхөж очив. Толгой нь бараг надтай зэрэгцэн ирлээ. Хөлийн нь хоорондуур лийр асгахын оронд бүх хүчээрээ далайж чамархай руу нь цохитол гэдрэгээ савж унахдаа хөлөөрөө хадан дээр тавиатай гар бууг өшиглөж унагаав... 

	 

	* * *

	 

	Би хуучин усан тээрмийн хажуу дахь төрсөн гэртээ байна. Үнэндээ тэр хуучин тээрэм ээжийн минь шарилын хажууд билээ. Нууц байрнаас нарийхан хонгилоор гал тогооны өрөөнд орно. Аав үе үе тэндээс орж ирээд нарийхан орон дээр сууж бүдүүн ороолттой тамхиа сорно. 

	Тосон дэнгийн гэрэл чийгтэй нуувчийг гэрэлтүүлж, хөгшний мөнгөлөг сахал, буурал толгой, бодлогоширсон царай дээгүүр тоглоно. Намайг ирснээс хойш бүр ч хурдан хөгшрөв. Энд яаж ирснээ ч санахгүй байна. Тарчилсан ухаанаа өнгөрсөн явдал дээр төвлөрүүлье гэж оролдовч мэдэх юм алга. 

	Гэвч үе үе саланги дурсамж зураг шиг гялсхийн өнгөрнө. 

	Хэрхэн Сорвитын унагасан гар буу руу гараа сунгаж аваад хүнд төмөр, чулууны дутууг гүйцээж байгааг харж байна. Сүүлчийн цохилттой хамт сүүлчийн хүч тасрав. Энэ хүртэл намайг нэг зүйл торгоож байжээ. Зорилготой амьдарч байжээ. Би өөрийнхөө нөхдийнхөө төлөө өшөө авна гэдэг найдвараар амьдарч ирлээ. Аюултай өшрөл тэсвэр олгож байсан боловч одоо нууц тагнуулыг хажуулдуулаад бүх зүйлийг дахин эргэцүүлж бодов. Бүх бие чулуу шиг хүндэрч, энэ хүйтэн газраас хэзээ ч хөндийрөхгүй мэт санагдана. Нүдний харц үхлийн царайнаас үл сална. Нэг ногоон ялаа нүүрэн дээгүүр нь эргэлдэж ангайсан ам руу нь шагайна. 

	Үхэл үзлэг хийж сүнсийг нь хүлээж авч байна. 

	Гэнэт хүйтэн чичрүүдэс биеэр тархаж хөх инээд хүрч зүрхийг минь аймшиг базаж авлаа. Чулуунаас хөндийрч зугтаая гэвч чадсангүй. Эцэст нь өнхөрч метр хэртэй зайлж амжив. Ингээд л үхлийн хөлийн дэргэд нам унтчихав. 

	Тэгээд сэрсний дараах үйл явдал ч гэсэн цаашаагаа хар дарсан зүүд мэт... Өөрийн мэдэлгүй гэдрэгээ эргэж, цохиулсан нохой шиг мөлхөж гулдран, шигүү ойн захад хүрэхэд туулайн бөөр модны мөчрөөс нэг уут дүүжлээстэй байсныг санаж байна. Эндээс тариан талбай эхэлж, талбайн нэг захаас цааш нь үхрээ “хөж хөөг” гээд тууж яваа тариачин эрийн дуу нь дуулдана. 

	Модыг найгуулах гэж оролдтол тамир алга. Хар дусаал мэт харагдах хүүдийнээс харц минь салах юм биш. Ядарсан тархи минь арай гэж сэтгэнэ. Усан үзэм харсан үнэгний үлгэр надад ирж дэмий шүлсээ залгилав. Буцаад мөлхтөл хөлд минь хатсан мөчир тээглэв. Арай гэж хүүдийг модноос унагаагаад надаас зугтаачих гэж байгаа юм шиг шүүрч авав. Хүзүүндээ углаад, яст мэлхий мэт газрын өөд арай гэж авирч эхлэв. Үдийн өмнөхөн толгой дээр гарч ирэв. Жаахан зогсож байгаад хүүдийгээ тэвэрч газрын уруу өнхрөв. Энэ нөмөр газар хурсан хуучин навчис дороос жийрэг болно. Дахиад нэгэн төгөл өнгөрөөд, шовгор хаданд хүрч борооны усанд идэгдсэн жижигхэн агуй руу шургаж ороод уутаа задлав. Бүгдийг нь идчихмээр байлаа ч партизаны байсан цагийн заншил намайг хориглов. Жаахан идээд дугхийж авъя гэж бодтол талх, бяслаг дэргэд байна гэж бодохоос санаа амардаг юм биш. Ходоодонд хорь гучин муур орчхоод хурц хумсаараа маажлаад байх мэт санагдана. 

	Өлсөж бүр туйлдаа хүрлээ. Хүүдий рүү харахгүй юм сан гэтэл өөрийн мэдэлгүй гар орчихсон талхны захаас элтэлж байна. Жаахан аваад ам руугаа үйрүүлэв. Ашгүй үүндээ хуурагдаж хүүдийний тухай бодохоо болиод, нэг мэдсэн унтчихсан байна. 

	Сэргээд, хэдий болтол унтсан, хаана байгаагаа ч мэдсэнгүй. Харанхуй тэнгэрт нүүх бараан саарал үүлний сиймхийгээр хүйтэн одод анивалзана. 

	Аврагч хүүдийнийхээ амыг онгойлгоод талх аваад дахин идэв. Дараа нь босож нарийхан горхи руу очоод ус уув. Энэ горхийг хэзээ гаталсан, горхи байсан үгүйг ч үл санана. Агуйн үүдэнд зогсоод харанхуй руу ширтэв. Энэ горхийг гарч ирээгүй нөгөө талын толгойн энгэр лүү бууж ирсэн байна. Дээшээ харж, долоон бурхныг хайвал тэртээ доор тэнгэрийн хаяанд харагдана. Хойд зүгт харуулан нэг чулуу тавиад агуйдаа орж унтав. Ичээндээ байгаа баавгай шиг нам унтав. 

	Сэрвэл дахиад шөнө. Өнөө шөнө үү, дараачийн шөнө үү, бүү мэд. Ганцаардан дахиад зовж эхлэв. Бодлоо сарниулахын тулд Сорвитын үүргэвч, гар буу хоёрын тухай бодож эхэллээ. Хаа хүртэл авч явсныгаа санах гэж оролдов. Хүүдий өлгөөтэй модны тэнд очиход байхгүй байсан. А тийм, эхлээд үүргэвчээ дараа нь гар буугаа хаясан. Энгэрийнхээ хармаанд нэг зүйлийг хийснээ санав! Ухнын засаагаар, анхны төрхийг нь хадгалан үйлдсэн түрийвч гарч ирэв. Зөвхөн нууц түгжээ л нэмжээ. Онгойлгохын өмнө доторх зүйлийг нь тэмтэрч үзэв. Юу вэ? Хаячихад бэлэн байснаа, сониуч зан гаргаж, үүл өнгөрөхийг хүлээж байгаад онгойлгож сэгсэрвэл алган дээр минь «хүний алтан шүд» өнхрөв. Зарим нь бүр харласан ёзоортойгоо хамт... Гар чичирч, шүднүүд өвс рүү уналаа. Айх ч шиг, сэжиглэх ч шиг санагдаад түрийвчийг горхины ус руу шидэж, баримт бичгийг нь чулуун доогуур шургуулаад эндээс бушуухан зайлах минь гээд яарав. Үхсэн Сорвитод уур хүрч өөрийнхөө амины төлөөнөөс айдас төрнө. Сорвитын түрийвчийг өвөртлөөд, баримт бичигтэй нь баригдсан бол ямар ч тайлбар сонсохгүй нь лавтай. Үнэндээ үхлээс айх юм алга. Харин улайрсан яргачны нүглийг үүрч, нэрийг нь зүүж үхвэл шившиг... 

	Цаашаа өөр онцын зүйл тохиолдсонгүй. Бороо ороод явахад хэцүү байсан ч, тариан талбайгаар хүн үзэгдэхгүйд баярлаж байснаа санаж байна. Хэзээ усан тээрэм рүү ирээд, өвгөн хаанаас намайг олсныг бүү мэд. Тэр хэлэх ч дургүй. Харин нэг удаа уурлаад:

	— Нэг байран дээр партизан байгаад, одоо өрөвдмөөр тэнүүлчин болсон хүүтэйгээ дайралдахад амаргүй л байна шүү... гэж хэлсэн билээ. 

	Энэ ярианаас үзэхэд нөгөө бургасны дэргэдээс олдсон бололтой юм. 

	 

	Азгүй юм! Зузаан дэвтэр минь дуусчихлаа. Шинэ дэвтэр авчрахыг хүлээхээс. Бүтэн сарын турш газар гэрт сууж байна. Өнгөрсөн хугацаанд дээрх зүйлийг бичлээ. Үүнийг хэзээ ч хүн уншихгүй. Гэвч газар доорх мөнх шөнийн уртад өөр юу хийх билээ.

	 

	1944 оны 12-р сарын 15. Газар гэрт

	 

	ХОЁРДУГААР ХЭСЭГ

	Нэгдүгээр бүлэг

	 

	Ширээний мод, хувцас, биед минь газрын чийг нэвт шингэжээ. Газар гэрийн хананд тосон дэнгийн сүүмгэр гэрэл тусна. Газрын чийг ууршин агаар хүндрүүлж, амьсгал давчдуулна. Бүгчим байна... 

	Олон жилийн тэмдэглэлийнхээ хоёрдугаар дэвтрийг авлаа. Өвчтэй хуруу минь харандаагаа барих гэж зовлонтой нугарна. Өөртөө ялын тогтоол бичиж байгаа мэт зовлонтой бичиж байна. Үнэндээ энэ хэдэн мөр бичигт л цаашдын минь хувь заяа оршиж байна. Зуун настай өвгөн шиг нүднийхээ шилийг хийгээд, мурий сарий бичсэн рүүгээ шагайж байна. 

	Өгүүлбэр бүрийг би бүхэл жилийн турш эргэцүүлэн бодсон учраас утга тодорхой. Гэвч одоо дахин сонсох хүсэл төрөв. Үеэр таслан уншив. 

	— Бууж өгөхөөр шийдэв. 

	Дуугаа таньсангүй. Дуу минь бөглүү, дууны минь хөвч тасарсан эсвэл бүдүүрсэн мэт. Айх шиг болов. Гаргасан шийдвэрээсээ айсангүй, харин дуу минь намайг айлгав. Гэрт өөр хүн байх мэт санагдана. Тэр хүн мөрөн дээгүүр минь шагайж үхдэлийн дуугаар сүүлчийн санааг минь уншина. Эргэж харав. Намайг дагаад сүүдэр эргэв. Тэр, буланд нуугдаж, тааз өөд авирна. Харандаагаа атгаж байгаад, он, сараа бичив. Нэг мянга есөн зуун тавин оны тавдугаар сарын нэгэн. Энэ өдрөөс эхлэн амьдарвал хүн шиг амьдарна, эсвэл үхнэ. Газар дор зургаан жил суулаа, цааш нь чадахгүй нь. 

	Тэмдэглэлийнхээ дэвтрийг авч, эхний хуудсыг нь сөхлөө... Жигдхэн том үсгээр бичсэн өгүүлбэрүүд дурайна. Тэр нэгэн цагт бас л тэвчээртэй байжээ. Эхлэл бүр нь бас яах вэ гэмээр боловч, эцсийн утга нь зовлон, найдваргүйг илэрхийлсэн өгүүлбэрээр дүүрэн

	Энд нэг дэн, нэг дэвтэртэй хамт, газарт булагдсан нэг амьдрал байна... 

	Нарт хорвоод гарахынхаа өмнөхөн туулсан замаараа дахиж нэг өнгөрөхийн тулд тэмдэглэлээ дахин уншъя... 

	Ээжийн минь шарил тавьсан толгойд ухсан газарт бүтэн сар сууж байна. Тэр нь усан тээрмийн дэргэд байна. Урьд нь энд партизанууд нуугдаж байлаа. Одоо газар гэр лүү гал тогооны өрөөгөөр дамжиж орно. 

	Өмнөх үеийг бодвол жаахан тайвшраад байна. Жижигхэн ширээ, өөхөн дэн, талх байна. Цаг үргэлж харцаараа цатгалан байх гэж талхаа өмнөх ширээн дээрээ тавиад сууна... 

	Дээрх өгүүлбэрүүдийг гарынхаа алгаар дарав. Нүүрэнд минь инээдтэй төстэй үрчлээс илрэв бололтой. Инээдээ хараагүй ч инээж байгаагаа мэдэж байна. Зургаан жилийн өмнө, мөн ч гэнэхэн байжээ. Ганцхан талх идээд хэн амьдарч байлаа? Тийм хүн байвал, надад заагаад өгөөч! Үе мөчний өвчнөөр хавдаж хөөсөн гарын хуруу минь харандаагаа шүүрч авав. Шовх харандаагаараа эдгээр тэнэг санаагаа бичих гэтэл удаан дуугүй байсан нөгөө нууцгай дуу гэнэт өгүүлрүүн:

	— Яагаад өөрийгөө үгүйсгэж байна вэ? Тэмдэглэлтэйгээ хамт бууж өгөхийн цагт, хуучин нөхөд чинь, энэхүү авсанд хэрхэн баяртай орсныг чинь мэдэж авах биш үү. Хамгийн ноцтой алдаагаа товойлгох гэж битгий яар! Орхи... гэх шиг болов. 

	Би харандаагаа тавилаа. 

	Хараа муутай нүд минь доод талын бичсэн рүүгээ чиглэв. «... Анх удаагаа баяртай байна. Бороо усан дундуур учраа үл мэдэн тэнүүчлэхээ болилоо...» гэж бичсэн байна. 

	Дахиад л гар минь харандаа руу явав. Гэвч үл мэдэгдэх хоолой бас л орхихыг сануулав. 

	Харандаагаа, надаас холхон байг гэж хана руу хатгаад, тэмдэглэлийнхээ хуудсыг цааш нь эргүүлэв. 

	... Шинэ байранд орсноосоо хойших даяанч амьдралынхаа эхний хэсгийг өчигдөр бичиж дуусгав. Аав дөрвөлжин шугамтай хуруу зузаан дэвтэр авчирч өгөв. Энэ дэвтэр миний сурагч ахуй цаг, анхны минь багш эмэгтэй, хаврын өдөр, тосгоны захаар нил цэцэг түүж явсныг минь санагдуулна. Бутан дотроос бултайх нил ягаан цэцгийг таслахад хөөрхийлөлтэй байдаг сан. 

	— Чамд яагаад цэцгийн баглаа байхгүй байна вэ? гэж багш эмэгтэйг гэнэт асуухад дэмий л мөрөө хавчив.

	— Цэцэгт дургүй юу?

	— Дуртай!

	— Яагаад түүхгүй байна!

	— Ургаж байг л даа.

	Багш эмэгтэй намайг гайхсан харцаар харав... 

	Тэр цагаас хойш хэчнээн олон хүн миний муусайн явдлыг тийм харцаар харсан бэ? 

	Анхны минь багш хаана яваа бол? Яагаад намайг, ялангуяа муу зүйлээрээ хүмүүст гайхал төрүүлэхгүй байх урлагт сургасангүй вэ? Тийм ээ! Хэн ч намайг амьдрал ч ийм зүйлд сургаж чадсангүй. Тэр анх удаа надад гайхал, зовлон авчирсан юм. Амьдралын тээрмийн чулуун дунд өчүүхэн будаа би өөрийгөө хамгаалах гэж хэчнээн их тэмцэв. 

	— Өөрийгөө хамгаалж чадах болов уу? Хэн мэдэх вэ?.. 

	Тээрэмчин ирж хавиралдах чулуун дундуур улам лав оруулна биз... Зовлонт хүний найдваргүй зам, зовлонт ирээдүй... 

	Үнэндээ ямар зам бэ... Эрх тушаал?.. Эд хөрөнгө?.. Үгүй. Хүн үнэнч шударга явбал зам нь тэр болно... Үнэнч шударга биш явбал унаж тусаж, жинхэнэ амьдралынхаа замаас хазайх болно. 

	Зүрх рүү нэг зүйл гэнэт дэлсэх шиг болов. Энэ чинь миний дотоод дагуулын дуу байна. 

	— Найз минь, одоо л нэг онолоо. Ямар байна даа? Амаараа сайн ярилаа, харин амьдрал дээр ямар байна даа... 

	Ингэж бодсонд дотор зарсхийв. Амьдрал, онол хоёр дандаа нийлж байдаг юм гэж үү? Хэн буруутай юм бэ? Хүний цөхрөлийн хязгааргүй замд зовлонт бодолд автан нойр хоолгүй тэнэж явъя гэж би бодоогүй. Хүн болгон сайхан амьдрахыг мөрөөддөггүй гэж үү? Харин зам бүр шулуухан биш. Тэнд худал хуурмаг, эд мөнгө саад болдог. Тэднийг давж гарлаа гэхэд хүчирхийллийн хүнд нударгыг хүн бүр давж чадахгүй шүү... 

	— Хүчирхийлэл гэж тусдаа зүйл байдаг юм уу? Хүчирхийлэл хүний дүрийг агуулж байдаггүй юм уу? Чи буу авахдаа хүчирхийллийг өөрийн зөвлөгч гэж бодоогүй юу? гэж нөгөө нууцгай дуу өгүүлэв. 

	— Хүндэт нөхөр минь, алдаж байна. Би тэмцэл, үнэний төлөө хүчирхийллийг дуудсан юм. Харин хүчирхийлэл намайг дарангуйлсан ч үнэний итгэл минь ялна... 

	— Чи, үүнд итгэж байна уу?

	— Итгэж байна!

	— Хачин юм. Чиний үнэнхүү итгэлтэйг мэдрээгүй бол нэгэн аймшигтай худал чалчигч гэх сэн...

	— Хэн чамд ингэж бодох эрх олгосон юм бэ?

	— Хэн гэнэ үү? Дахиад л асууж байна уу? Энэ чийгтэй газар гэр, чиний жигүүртэй ирээдүй... Юуны төлөө амьдарч байна вэ? Юу хүлээж байна?

	— Юу хүлээж байна гэнэ үү?.. Үнэнийг... Нэгэн өдөр чи гэмгүй буруугүй гэж хэлэх үнэнийг хүлээж байна... 

	— Чи өөрийгөө буруугүй гэж санаж байна уу?.. 

	— Санаж байна... 

	— Чиний мэдүүлгээс болж хэн ч үрэгдээгүй юү?

	— Үгүй.. 

	— Нөгөө алагдсан Мите!

	— Мөн адил...

	— Тэгвэл яагаад эндээс гарч түүнийгээ баталж өгөхгүй байна вэ?

	— Чадахгүй... 

	— Хачин бодол, гэж нөгөө дуу гараад, — Тэгвэл чамд юу ч тусалж чадахгүй гэв. 

	— Чадна, хугацаа тусална... 

	Энэхүү сэтгэлийн дотоод маргалдаанд ядарч гүйцэв. Хөлөрсөн духаа арчихад гар чичирнэ. Баахан уйлж зовлонгоо хөнгөлөх юм сан. Нээлттэй дэвтэр дээр толгойгоороо дэрлэтэл дөрвөлжин шугам нь өмнөөс төмөр тор шиг томорч ирэв. Түүний цаана алаг цоог амьдрал өрнөж байхад, харин энд хүнийг зовоосон газар доорх харанхуй авс байна. 

	 

	Хоёрдугаар бүлэг

	Усан тээрэм ажиллаж байна. Хүрд нь эргэж, чулуу нь үл ойлгогдох хэлээр түжигнэнэ... Гурил тээрэмдүүлэхээр ирсэн хүмүүс гал тогооны хавчиг өрөөнд сууж, тамхи баагиулан тосгоны амьдралын тухай хүүрнэцгээнэ. 

	Зарим үед модон шүүгээнд дөхөж очоод хавчиг нүхэн дотор атиран суугаад түгшүүртэй яриа, тоглоом хийлцэхийг сонсоно. Хуучин нөхдийн минь нэр гарч заримыг хөхиүлэн магтаж, заримын нь тухай нуугдмал хорсолтой муу үгээр ярина. Ийм үед хавчигдан, газар гэр минь улам ч давчуу болно. Дахиад л гунигт автав. Тэдний дунд суугаад уулын түлэнхий үнэрээ үнэртүүлэн, хүнгэнэтэл инээн, тэдэн шиг өндөр дуугаар чөлөөтэй ярьж суух юм сан. 

	Ирсэн улсыг дуугаар нь танья гэвч тээрэмчид орой болгон солигдоод, миний оролдлого ихэнхдээ бүтэлгүй болно. Харин Төвийн Добри гуай, үг бүрийн дараа «Тэгэхээрээс» гэдэг үг байнга хэлдэг Горун Топал, сөөнгө хоолойтой Ондгор Иван нарыг дуугаар нь танив. Эдгээр, өвгөний чацуутан хүмүүс байсхийгээд л тээрэм дээр ирнэ, цугларч суугаад тосгонд гарч байгаа өөрчлөлт, элдэв хов живийг ярьцгаана. Заримдаа тосгоны шинэ ахлагч Иван Паунов өвгөн дээр ирнэ. Тэр бол миний хуучин нөхөр - партизан билээ. Тэдний яриа голдуу л газар тариалан, ядуу амьдралаас хүмүүсийг гаргах тухай, шинэ трактор хүмүүсийн найдварыг биелүүлэх эсэх талаар ярилцана. Ирсэн улсыг тарж явахад өвгөн гурван удаа хавхгийг цохиж, би гарч цонхоор цэвэр агаар амьсгална. 

	Энэ явдал голдуу л шөнийн цагаар болно. Би хөшигний дэргэд зогсоод, шинэхэн орсон цасанд улам гэгээтэй болсон шөнийг цонхоор харна. 

	Дараа нь газар гэртээ ороод хөгжилтэй хяхтнах цасан ширхэг, мөстсөн горхи, өнчин моддын тухай бодол болно. Эцэс сүүлдээ миний гаралт олон шалтгаанаар улам цөөрөв. Тээрэмчдийн ирэх нь улам ч олширч, зэгсэн дотор анчид зэрлэг нугас отож орой болтол сууна.

	Гадаа гарсны дараа газар гэрт орох бүрд улам сэтгэлээр унана. Иймэрхүү явдлаас өөрийгөө аврахын тулд тосон дэнгийнхээ сүүмгэр гэрэлд газар гэрт суугаад тэмдэглэлээрээ оролдох юм уу, эсвэл өөр зүйл хийнэ. Өвгөн үүнд минь дургүйцэж

	— Хэдий хүртэл ингэж суух юм бэ? гэхэд нь

	— Хавар болтол гэж товчхон хариулна. 

	Газар гэрт сууж байх энэ хугацаанд ном их уншдаг байсан багын хүсэл сэргэж сэрэв. Өвгөн гайхаж ядаад, ном олж ирэх гэж зүдэрнэ. Номын санд ном цөөнтэйг хэлэх үү, бас өтөлсөн хойноо номд учиргүй дурладаг болж бусдад сэжиг авхуулчих вий гэж айх нь зэрэгцэнэ. Эцэст нь «Ахмад Драйфус» гэдэг хэдэн боть зузаан ном авчирч хэсэг хугацаанд энэхүү төвөгтэй ажлаас чөлөөлөгдөв. Намайг энэ номоо уншиж байх үед аавын найз нар байнга ирж шөнө орой болтол багын явдлаа дурсацгаан элдэв хөгийн явдал хүүрнэлдэцгээнэ. Энэ үед өөрийн эрхгүй номоо орхиод тэдний хөгжилтэй яриаг шалан дороос чагнаж ам минь мурилзана. Энэ л надад хамгийн хөгжилтэй үе болно. Тэдний яриа миний харанхуй нүхэнд өчүүхэн гэрэл оруулах мэт болно. 

	Хөгшдийн яриаг дуусмагц бушуухан байр луугаа эргэж дэвтэр дээрээ тэмдэглэнэ. Энэ зуур энэ хорвоод намайг үнэн голоосоо хайрлаж байсан ганц ээжийн минь шарил хоёрхон метр зайтай байна гэдгийг ч мартжээ. Ээж минь нас эцэслэхийнхээ өмнө ч намайгаа марталгүй, энэхүү тээрмийн хажууд өөрийгөө оршуулахыг захиж байжээ. 

	— Хүү минь эргэж ирээд намайг хүлээж байгааг мэдэг! Өвгөн чи түлхүүрээ байранд нь хийдэг юм шүү... 

	Энэ тухай аав надад гунигтай яриад, цоо ширтэн: 

	— Ээж чинь чамд ойрхон байя гэж бодсон юм. Харин ингэж айл болно гэж бодоогүй биз... 

	— Аав минь би дураараа ингээгүй шүү дээ... 

	Хөгшнийг толгойгоо өндийлгөхөд хоёр дусал нулимс сүүмгэр гэрэлд хацар дээр нь гялсхийв. 

	— Нэгэнт л ийм юм болсноос хойш, тэсэхээс биш яах вэ... 

	Өвгөний энэ үг намайг улам хүнд байдалд оруулав. Гарсны дараа нь толгой дээгүүрээ хөнжлөө нөмрөөд удаан уйлав. Өвгөнийг өрөвдөж, ээжийгээ санахаас өөрийн эрхгүй хоёр нүдний нулимс асгарна. Нэгэн хүнд аюултай мэхлэгдсэн мэт санагдана. Хэн гэгч ямар хүнд хуурагдсанаа үл мэднэ. Харин зовлонт амьтан гэдгээ л мэднэ... Бүгчим агаар, чийгээс болж хачин нойрмог байдалд автаж эхлэв. Хэвтээд, босох гэж зүдэрнэ. Зовхи нээгдэхгүй шахам болжээ. Дороо жаахан гишгэлэх гэсэн чинь бүх бие хүндэрч болхидуухан хөдөлгөөн хийхээс цаашгүй. 

	Энэ байдал намайг айлгаж эхлэв. Гараа гэрэлд харвал цаас шиг цагаан харагдана. Хөгшин ч миний энэ өөрчлөлтийг хараад сэтгэл нь түгшиж, намайг цэвэр агаарт гаргах шалтгаанаар усан тээрмээ хааж эхлэв. Толгой руу харсан жижигхэн цонх руу харж зогсоод гэсгэлэн газар, нялх ногооны үнэрээр шуналтай амьсгална. Хаврын урь хамгийн түрүүн ээвэр газарт иржээ. Ээжийн минь шарил дээр ургасан өтгөн ногооны дундаас цэнхэр яргуй цухуйжээ. Энэхүү мөнх эргэх амьдралыг хараад өөрийнхөө байдлыг эргэцүүлэн бодов. Харанхуй дундаас гэрэл эрэн тэмтчих нялх ногоотой адилхан болжээ, би... 

	Газар гэрт минь хөгшний огтолж авчирсан бургасны жижигхэн мөчиртэй хамт хаврын урь ирлээ. Хүүхэд ахуй цагт аав бургасны мөчир байтугай цэцэг ч таслаад авчирч байсныг үл санана. Тэгэхлээр би одоо арчаагүй байдалд орсон нялх хүүхэд болжээ. Гайхах юм алга. Үнэн байдал ийм л байна. Одоо, тэр хүү гадагшаа гүйж гараад гүнзгий цөөрмийг тойрч, шан татсан газрын заагт ургасан шар яргуйг сониучирхан, нүүдлийн шувуудыг харж:

	 

	Хүүе, хүүе

	Хүчит дугуй шиг

	Эргэлдэн бүжиглэцгээ... 

	Түг, түг

	Түргэн ирээд

	Надад үлдээ... 

	 

	гэж аялав. 

	Дэглий сүргээрээ гараад ирэх болгонд энэхүү толгой холбосон утгагүй зүйлийг хэчнээн олон удаа хоолой мэдэн хашхирсан билээ. 

	Одоо ч хашхирмаар байна. Гэвч болохгүй... Зориг хүрэхгүй нь... 

	Хавар бас нэг өөр бэлэг надад авчирна. Газар гэсэхэд, гадна гэрлээс над шиг зугтаах мэт хар чийг газар гэрийн минь ханыг нэвтлэн орж ирлээ. Энэ сүрхий дайсантай яаж тэмцэхээ ч мэдэхгүй байна. Ууланд байхад, ханыхаа шороог нягтруулж, модоор бүрдэг байлаа. Тэр үед олон хүн төрөл бүрийн сонин санаа сэдэн, хамтын хүчээр хялбархан янзалчихдаг байсан билээ. 

	Харин одоо гозон толгой би юу хийж чадах билээ. 

	— Удахгүй чамайг дээврийн хонгилд гаргаад, газрыг нь жаахан нягтруулъя гэж аав хэллээ. 

	Харин ингэлээ гээд авсанд минь гэрэл орохгүй шүү дээ. Улам дордож байгаагаа мэдэрч байна. Нүд минь болохоо байлаа. Дээшээ гарахынхаа өмнө гэрэлд дасгах гэж зөндөө удаан тосон дэнлүүгээ ширтэв. Тус болж чадах болов уу?

	Гэдрэгээ харж хэвтээд шал өөр зүйл бодох гэж оролдов. Намгийн ус гэсэж сүүлчийнхээ мөсөн хучлагыг хэрхэн сэгсрэн хаяж байгааг дүрслэн бодлоо. Намрын усан борооны үеэр жижигхэн горхи үерлэн, булингартай ус нь эсрэг талын шохойн цагаан толгойн энгэрт тулж очно. Хавар болоход мөс хайлж дороос нь зэгсний иш сэрлийн, ялаа шумуулын жунгинах, мэлхийний вааглах дуугаар намаг амилж эхэлнэ. Зэгсэн дотор ямар олон шувууд байдаг гэж санана. Тэнд үүрлэж, орон гэрээ засаж, өндөглөж, ангаахай дэгдээхэйгээ бойжуулна. Ялангуяа муур шиг дуугардаг нэгэн хар шувууг би их шохоорхдог байлаа. Тэр шувууны нэрийг мэдэхгүй. Харин бид «Муур» гэдэг байсан. 

	Одоо би зэгснээс хэдхэн метр зайтай байгаа ч дахин харах боломж алга... 

	Хөгшний надад авчирдаг олон өнгийн цэцгийг харахад хавар нэгэнт болжээ. Аав цэцэг авчрахдаа шинэ сонин зүйлийг тасралтгүй мэдээлнэ. Түүний ярианаас шинээр хоршооллын аж ахуй байгуулагдсан, Германы фашизм бууж өгсөн, ширүүн тулалдаан болсныг мэдэв. Драва голын дэргэд болсон тулалдаанд явж үрэгдсэн бол одоо булшин дээр минь харь газрын ногоо ургаж байх байсан биз. Харин одоо өөрийн ч ногоо ургадаггүй булшин дотор сууж байна. Нэр төртэй үрэгдэж чадаагүйд минь хэн буруутай юм бэ? Хөгшний үгнээс, шинээр байгуулагдсан хоршооллын аж ахуйг намайг баригдахын өмнөхөн үрэгдсэн улс төрийн удирдагчийн нэрээр нэрлэсэн тухай олж сонсов. 

	Странжа ах минь, чиний мөнхжин үлдэх алдрын чинь өмнө толгой бөхийлгөе!

	Хэрэв чамайг нөхөр гэж дуудвал гэмт хэрэг гэх болов уу?

	Чи амьд байгаад намайг барьж авсан бол өөрийнхөө гараар хамгийн хатуу шийтгэлийг үзүүлэх байсан биз. Зорьсон үйл хэргийнхээ төлөө хязгааргүй үнэнч зүтгэдгийг чинь би мэднэ. 

	Аавынхаа өмнө буруутай гэсэн сэтгэгдэл минь өдрөөс өдөрт улам нэмэгдэнэ. 

	Өтөлсөн хойно нь жаргуулах үрийн зорилго яалаа! Хөгшин эцгийнхээ нуруун дээр хувалз шиг суугаад, өдөр бүр хоол хүнсээ зөөлгөнө. Миний төлөө хийж байгаа энэ бүгд бол аав шиг настанд ахадсан зүйл юм. 

	Өнөө орой, өвгөний чацуутнууд дахиад л цугларцгаав. 

	Тэд гунигтай сууцгаана. Төвийн Дорби нас баржээ. Тэдний ярианаас: Тарианы амбаарын хажуугаар ургасан өндөр өвсөн дотор уначихсан байсныг нь олжээ. Хажуу айлынхаа охины наранд шарахыг харах гэж байгаад унасан гэнэ. 

	— Пост дээрээ байж байгаад өнгөрчээ гэж Топала доогтой өгүүлнэ. 

	Энэхүү хөгжилтэй хөгшний үхэлтэй хамт миний сүүлчийн инээд өнгөрч байгаа юм биш биз. 

	 

	Гуравдугаар бүлэг

	Гадагшаа гарахаас, толинд харахаас айж байна. Амьдралынхаа төлөө, хожмынхоо тухай ч бодохоос айж байна. Үнэндээ айж байна... Хүмүүс ээ, би айж байна... 

	Нөгөө дотоод нууцгай дуу дахин дуугарч:

	— Хүүе найз минь, хүмүүс чамд ямар хамаатай юм бэ? Айж байгаа чинь хэнд ч сонирхолгүй... Өнгөрсөн борооны хойноос цув нөмөрсөнтэй адил биш үү!.. Наад нүхнээсээ гарч амьдралын дууг сонсооч... 

	Юу гэж хариулах вэ? Зөв ярьж байна. Харин намайг газар гэрээс гар гэдэг нь л буруу байна. Би гарахад бэлэн байвч намайг тавьж гаргахгүй байна. Намайг саяхан гэрлэсэн залуу эхнэр шиг хүчтэй тэвэрч байна. Бид хоёр нийлснээс хойш гуравхан жил өнгөрч байгаа тул ингэж их хардаж байгаа юм. Түүний хардлагаас болж духанд минь үрчлээс сууж үс минь цайлаа. 

	Толь авлаа. 

	Би юу?

	Унжсан хөмсөгний доорх хавдар гүйсэн зовхитой хоёр аймтгай нүд, цайж хөхөрсөн арьстай үрчгэр дух, нүдний доорх хүүдий... Үгүй, үгүй энэ чинь би биш... би бол хүн амьтан, жигүүртэн шувуунд хайртай, зүрх сэтгэлдээ ариун үнэнийг мөрөөдсөн, худаг шиг хоёр нүдэндээ гэнэн итгэл сайн сэтгэлийг агуулсан ардын дуу дуулж явдаг хөгжилтэй залуу байсан шүү... 

	Нөгөө дуу:

	— Ийм зүйл ярина гэж санасангүй. Үнэний тухай зориглон ярьж чадаж байна... 

	— Намайг дэмий буруутгаж байна. 

	Миний ярьж байгаа тэр үнэн бол хэний ч өмч биш. Тэр бол ялж шинэ амьдралыг авчрах зүйл юм. Энэ тухай би их бодсон. Янз бүрийн дүрээр дүрсэлж бодлоо. Түүнийг би асар том боловсорсон багц усан үзэм гээд харин би бол түүний бөөрөнд наалдсан муудаж байгаа ганц үр гэж өөрийгөө дүрслэв... 

	Хөгшний удаан боловч итгэлгүй алхаа намайг цочоов. Орны ирмэг дээр суугаад булан руу ширтэнэ. Нэг зүйлийг хэлэх гээд байгаа боловч зориг нь хүрэхгүй байна. Эцэст нь мөрөн дээр минь гараа тавиад:

	— Хүү минь, эр улс шиг хоёр гурван үг солилцъё. Чамайг хараад үнэнээ хэлэхэд айх юм. Хөгширч, амьдаараа авслагдаж гүйцлээ... Тосгоныхон чамайг гадагшаа зугтаасан гэж л санадгаас хойш яагаад одоо тэгж болохгүй байна... Тэнд очоод хүн шиг амьдарвал яасан юм гэж хэлэв. Би юу ч гэж хариулахаа мэдэхгүй түүн рүү мэлрэн харав. Надад хэцүү боловч хөгшинд гурван жилийн турш авслагдсан мэт байгаа хүнийг харахад бүр ч хэцүү байгаа нь мэдээж. 

	— Би бодъё гэж түүнд хэлэхэд хөгшин дуугүй босоод гарч явав. 

	Хөмсөг атируулан нударга зангидсан хэвээр дахин ганцаар үлдэв. Агсамнаж, хашхирч гуугламаар санагдана... Хаашаа ч явахгүй. Би коммунист хүн. Надад эх орон, газар нутаг байна. Энд, бургасны сүүдэрт тээрмийн булын чахрахыг сонсож суугаад үхсэн минь дээр. Намайг урвагч гэж санавал санацгааг, огт дурсахгүй таг мартацгааг. Гэвч би төрсөн газар шороондоо үлдье. Би хаашаа ч явахгүй... Энэ үгс зүрхэн дундуур минь морьт суман мэт тачигнан давхиж өнгөрөх, цагаан тоос хуйлрах шиг болов. Тэр тоосыг сийрэхэд толгой минь ч амрах шиг болж сэтгэлд цэлийтэл шүүрдсэн амбаар мэт хоосон болов. Сэтгэлийн гүнээс, нэгэн санаа, муурт хөөгдсөн хулгана мэт булталзан гарч ирэх гээд байгааг хүлээв. Гэвч юу ч гарч ирсэнгүй... 

	Орон дээрээ сунаж унаад хуучин дуртгалыг сэргээн бодов. Партизаны ангийн дарга Радан гуай нэг удаа ийм зүйл ярьсан юм:

	Харгис цагдаа нар түүнийг элдсээр барихын даваан дээр хүрчээ. Хоёр талд нь эгц ханан хадаар хүрээлэгдсэн тул дээшээ гарахын аргагүй. Ангалын ирмэгээр цагдаа нар үймэлдэн буун дуу сонстож хажууханд нь том нохой архирна. Цагдаа нар, тэртээ тэргүй баригдлаа гээд тайвширч гүйцсэн байв. Ингээд л хэзээ хэзээгүй баригддагийн даваан дээр тулж ирэхэд Радан гуай ханан хад өөд дагаж авирсаар хүн амьтангүй тавцан дээр гарч иржээ. Яаж авирч гарч ирснээ ч мэдсэнгүй. Гарсан хойноо жаахан тайвширч харвал тэртээ доор цагдаагийн нохой мацах гэж дэмий оролдон гийнана... 

	— Хүүхдүүд минь, хүн өөрийнхөө чадлыг бүрэн мэддэггүй юм. Харин хүн юу хийж чадахыгаа нэг л мэдэж авдаг юм гэж Радан гуай өөрийгөө гайхдаг байлаа. 

	Хачин аа. Энэ дуртгал сэтгэлийг минь сэргээсэнгүй. Би, мэргэжсэн тамлагчдын гарт нэг удаа орохдоо энэ юу хийх чадвараа шалгасан юм. Миний хувьд чадвараараа гайхуулах зүйл алга. Радан гуайн хүч чадал түүнийг улам зоригжуулсан байхад минийх өдрөөс өдөрт улам зовоож байна. Тэр ч байтугай сэтгэлийн хөдөлгөөн ч алга. Удахгүй бүрмөсөн мангуурах биз. 

	Дахиад л өвөл ирж, газар гэрийн хаалгыг тогшлоо. Сүүлийн үед сэтгэл минь хөрж, үхлээс ч айхгүй болов. Заримдаа, бүр этгээд хачин байдалд автаж эхэлнэ. Өдөржин ямар нэгэн зүйл рүү хараа салгахгүй ширтэж суудаг болов. Дараа нь юу харж байснаа ч санах юм алга... 

	Үхсэн амьдын хооронд он жилээр энэхүү авсны мухарт амь зогоож ирлээ. Олон намарт навчис унаж, шүд минь ч унаж гүйцлээ. 

	Шүдээ зөөлхөн түлхэхэд аяндаа унаад ирнэ. Над тохиолдсон шиг ийм өвчин эмнэлгийн ухаанд тохиолдож байсан эсэхийг бүү мэд. Харин миний хувьд ямар ч арга алга. Лав ямар нэгэн витамин дутагдсанаас болж байгаа байх. 

	Хөгшин минь тосгоны шүдний эмчид очиход тохуурхаж

	— Таны насан дээр шүд өвдөж унах нь жирийн хэрэг. Харин ч дэндүү олон шүдтэй байна гэжээ. 

	Би, авсан дотроо зогсоод алган дээрээ шүдээ нулимж тоолж байна. Гэвч энэ юу ч биш. Мэдрэлийн өвчин эхлэхэд тэсэхийн аргагүй өвдөж өөд уруугүй эвхрэн тарчилж амиа хорломоор болно. Ер нь энэ бодол улам олон дахин төрөх боллоо. Би ч гэсэн өөрөө энэ бодолдоо хүчээр дасах гэж байнга эргүүлэн боддог болов. Миний энэ баргар байдлыг аав минь гадарласан бололтой, унтаж байх хооронд минь аминдаа халдаж болох бүх хурц үзүүр, иртэй зүйлийг хурааж авчээ. Хөөрхий эцэг минь хүүгээ өөдгүй хулчгар амьтан гэдгийг мэдээгүй л явна даа. Аминдаа хор хүргэхэд зориг хүч хэрэгтэй... Харин надад ийм зориг байхгүй. Босоод үүд рүү чиглэж явав. Хавхгийг онгойлгоод харвал өвгөн унтаж байна. Аавын сахлын хутгыг аваад эргэж орондоо орж ханцуйгаа шамлаад нүдээ аньж судсаа хэрчив. 

	Гар минь боолттой орон дээрээ хэвтэж байна. Бүх бие суларч тэнхэлгүй болжээ. Хөгшний бараан сүүдэр ханан дээр чичгэнэнэ. Аав өвдөглөж суугаад хөмсгөө унжуулан духайж бодлогоширно. Царайг нь харахаас ичиж байна. Хэнд би баатарлаг байдал гаргав аа? Миний төлөө зовж халамжилж байсан нь багадаа юу! Нүдээ аньсан болохоор судсаа сайн олж огтолж чадсангүй. Гэвч багагүй цус алджээ. 

	Намайг ухаан орсныг аав мэдээд дэмий л толгой сэгсрэв. Энэ байдалд нь намайгаа тохуурхсан, занасан янз алга, харин буруушаасан гоморхсон байдал илэрнэ. 

	— Чамайг ингэнэ гэж санасангүй... Аймтгай амьтан л ингэдэг юм гэж байх юм. 

	Хачин аа. Харин би өөрийгөө ийм зүйл хийж чадахгүй аймтгай гэж буруутгаж байсан юм. 

	— Хулчгар амьтад л үхэх гэж яардаг юм. Зоригтой хүн амьдрах хүчийг өөрөө олдог. Үнэндээ чамаас илүү би буруутай. Амиа хорлох ёстой хүн бол би л байсан юм. Яагаад гэвэл хувьсгалт залуучуудын гишүүн болоход чинь тусалсан билээ. Хорин жил коммунист намын гишүүн байгаа хүн би, өнөөдөр нөхдөөсөө чамайг нууж байна. Чиний буруугүй гэдгийг мэдээд л ингэж байна... 

	Хүү минь, чи их тэвчээртэй хүн юм. Хүн бүр чам шиг гурван жил харанхуй нүхэн дотор сууж чадахгүй шүү... гэж аав өгүүлэв. 

	Аажмаар тэнхэрч, ер бусын тайван байдалд орж эхлэв. Энэ байдалдаа баяртай байна. Гэвч нүдээ анимагц л янз бүрийн аймшигт дуртгал зүүдэнд автаж эхэлнэ. Сүрлэн дотор анхны үхэлтэй тулгарснаа эргүүлж санав. Энэ явдал партизан болсны дараахан болжээ. 

	Манан татсан үүрээр, нэг нөхөртэйгөө хамт идэш уушны зүйл үүрчхээд партизаны лагерьд очихоор яарч явсан билээ. Хүнд үүргэвч хурдан явахад саад болно. Ширэнгэ ой руу орохын өмнө өргөн талбайгаар дайрч өнгөрөх ёстой байлаа. Хавь ойрд сэжигтэй зүйл харагдсангүйд хэдхэн харайгаад л талбай дундуур өнгөрч ширэнгэ рүү ортол сүрэг хэрээ үргэж модоор дүүрэн гуаглан нислээ. Энэ үед хөлийн минь дэргэд нэг зүйл харлахад нь нарийвчлан ажиглавал алагдсан хүн байна. Тэр хүнийг гэдрэгээ нь харуулж хаяад гутлыг нь тайлж гарт нь атгуулсан байна. Би түүнийг танив... Туслах оёдолчноор хотод ажиллаж байсан залуу байна. Цоо буудуулсан духан дээр нь «Партизаныг нуусан хүн бүрд ийм үхэл оногдоно» гэсэн бичиг наажээ. Бичгийг авах гэж бөхийтөл том ногоон ялаа жунгинан нисэж өөрийн эрхгүй бие зарсхийж гэдрэгээ ухрав. Үүний дараа удаан хугацаанд хэрээний муухай гуаглах, том ногоон ялааны гэнэт жунгинан нисэх байдал бодлоос минь гарахгүй зовоож байлаа... 

	Бүх биеэр минь хүйтэн хөлс цутгаж, ядарч туйлдсан эрүүл гар минь чичирч байна. Бичгийн ажлаа хойшлуулахаас өөр арга алга.

	 

	Дөрөвдүгээр бүлэг

	Усан тээрмийг улсын мэдэлд авав. Амиа хорлох гэсэн оролдлого минь зүүд мэт санагдана... 

	Одоо хавагнаж, хуруу гараа дарахад цайвар хонхорхой тогтон зөндөө удаж байж хуучин байдалдаа эргэж ордог боллоо. Толины өмнө зогсоод харвал нүүрний үрчлээс алга болж эрүү урагшаа төмбийж, уруул дотогшоо умайгаад, хацрын арьс цайвартан харагдана. 

	Энэ мөчид амтанд нь хэтэрхий шунаад идэмхий сод андуурч идээд хордож бүх шүд унасан манай тосгоны нэг хүнтэй адилхан харагдана. 

	Хэдий хүртэл ингэж амьдрах вэ? Тав дахь жилийн зун дуусах дөхөж байна. Хавар тарьсан тарианы үр усан тээрэм дээр эргэж ирэх үед улам их хөл хөдөлгөөнтэй болж байна. Шинэ гурилаар барьсан талхны үнэр ханхалж, тээрэм дээр цугларсан эрчүүд зав чөлөөг өөр шинэ ахуй амьдралынхаа талаар хүүрнэлдэн сууцгаана. 

	Тээрэм рүү хүмүүсийн ирэх нь цөөрч эхлэв. Гэвч намар орой, борооны улирал эхлэхэд дахин цугларцгааж эхэлнэ. Тэднийг байхгүйд ямар их уйтгартай болдог гэж санана. Гэвч нүхэн гэртээ шинэ найзуудтай болоод хэчнээн ч хамаагүй ярьж болох боллоо... 

	Аяган дотор жаахан талх үйрүүлээд цаасаар гүүр хийж түшүүлж тавиад гэрлээ унтраана. Хэдэн минутын дараа цаас шажигнаж аяга руу юм унахад гэрлээ асаавал аяган дотор гялгар хар хүрэн нуруутай жоом хурдан харайлгаж байна. Түүнтэй би, төрсөн газар орон, ахуй амьдралынхаа тухай зөндөө яриад жоомыг суллах гэж аягаа хөмөрч тавив... 

	Нүдээ аниад унтахыг оролдтол чадсангүй. Гэнэт шоронгийн хаалт, түүний цаана Сорвит зогсоод хүйтэн инээж байна. 

	— Энэ, нөгөө шинэ хүн үү?.. гэж Сорвит асуугаад: — Одоохон доош нь аваад оч гэнэ. 

	Түүний «хүлээн авахад» нь орвол, төмөр бахь, дүүрэн элстэй шуудай, ташуур, яртай модоор хийсэн зодуурын таяг байна. Сорвит таягийг шүүрч аваад над руу ирээд

	— Энэ дээр юу гэж бичсэнийг унш гэж тушааж байна. 

	Тэр таяг дээр «Би бүгдийг мэднэ» гэж бичсэнийг албадаж чанга уншуулав. Дараа нь Сорвит алга руугаа нулимаад таягаараа зодож эхлэв. Би түрүүлгээ харж унах юм сан л гэж бодно... 

	Хар дарсан энэ зүүднээсээ арай гэж сэрээд орон дээрээ суув. Дахин хэвтэхээс айв. Бүдэг гэрэлтэй газар гэрийн үүдэнд Сорвит зогсож байх шиг санагдсанд энэхүү хий үзэгдлээс салах гэж тосон дэнгийнхээ голыг засаад номоо авч уншив. Ар нуруу өөд минь шоргоолж авирах шиг аймшигтай зэвүүн болно. Энэ аймшиг, ганцаардмал байдлаас салахын түүс болж өндөр дуугаар ном уншиж байгаад нэг мэдсэн ширээ дэрлээд унтчихжээ... 

	Энэ жил сүрхий хүйтэн өвөл болов. Голын ус хөлдөөд усан тээрэм ч ажилласангүй. Ихэнх хугацаанд гал тогооны өрөөнд байрласан. Гэвч хүн хаалга цохих вий гэж цаг тутам л айдгаас болж хоол ундны зүйл хоолой давахгүй зовоолоо. Амьд байж, амьдарсан болж байна.

	Тэр, харав уу, хаалга цохилоо! Аав дуугүй сууна. Би ч дуугарсангүй. Үнэндээ аль эртнээс дуугарах эрхээ алдсан хүн, би. Одоо бушуухан нуугдах л үлдээд байна. Хөгшин минь хаалга цохихыг огт дуулаагүй мэт зогсоно. Улам хүчтэй балбаж байснаа шинэ жилийн магтууг даарсан хоолойгоор дуулж эхлэв. 

	Аавыг хаалга онгойлгоод өгтөл хүүхдүүдийн цангинасан дуу усан тээрмээр дүүрэв. 

	— Уучлаарай унтаж байхад чинь сэрээчхэв үү? гэж хүүхдүүдээ дагуулж яваа нэлээд настай хүний дуу гарав. Хүүхдүүд эгнэж зогсоод шинэ жилийн магтуу2 дуулав. 

	Эцэг минь надаас болоод шинэ жилийн баярыг ч таг мартаж хүүхдүүдэд бэлэглэх зүйл бэлтгэсэнгүй учир зовсондоо нэг нэг мөнгөн зоос гаргаж өгөв. 

	Хүүхдүүд зуух тойрч суугаад баярлан шулганалдав. Аав чингэлгээ уудлан нэрмэл архи гаргаж халаагаад аягалж эрүүл энх сайн сайхны төлөө ерөөл дэвшүүлж байгаа дуулдав. 

	Хэсэг хугацаанд чимээгүй болсны дараа, нөгөө хүн хүүхдүүдийг өөр айлаар ороод хүлээж бай гэж гаргаад аавтай ярьж эхлэв. 

	— За хө, Ставри! Үе тэнгийн нөхөр минь... чи бид хоёр хөгшин ингээд хөхөө шиг гозон толгойнууд үлдэх шив дээ. Миний Мите үрэгдэж, чиний Константин харь газар тэнүүчлэн алга боллоо. Өнгөрсөн бэрх цаг хонгор үрсийг минь сүйдэлж орхилоо... гэж ярихыг дуулаад, би өөрийн мэдэлгүй өндөсхийн газар гэрийнхээ таг руу очиж чихээ нааж зогсов. 

	Нөгөө хүн цааш үргэлжлүүлэн:

	— Чиний Константинд уурлаж, чамайг үзэн ядаж явлаа... Цагдаагийн газар өөрийгөө илчилсэн бол илчилсэн л байгаа биз... заавал Митег минь зааж өгдөг нь ч юу вэ? Гэрээс нь баривчилж аваагүй нь үнэн... Эрдэнэ шишийн тариалан дотор байхад нь цагдаа нар олоод дор нь нам буудчихсан байна билээ гээд л бодохоос дотор арзганаад байсан юм... 

	Духаар минь хүйтэн хөлс чийхарч буцаад дотогшоо орчихмоор болсноо тэвчээр гаргаад байрнаасаа хөдөлсөнгүй цааш нь сонслоо:

	— Сарын өмнө манайд Радан ирлээ. Софид том дарга болсон юм гэнэ. Би түүнийг танай нөгөөдхийн дарга нь байсан гэж дуулсан... Миний Митегийн тухай хөгшин чамайг үзэн яддаг тухайгаа би түүнд ярилаа. Радан миний яриаг сонсож байгаад чамд шал дэмий уурлаж байх юм даа. Константин түүний үхэлд ямар ч буруугүй гэдгийг саяхан бид архивын материалаас олж тогтоолоо. Чиний Митег тариалангийн талбай дотор байхад нь зааж өгч алуулсан Бягово тосгоны Делью гэдэг хүнийг тавин мянган левээр шагнах тухай цагдаагийн газрын бичгийг бид олж авсан... Хэд хоногийн дараа Зөвлөлт улс руу яваад дөрөвдүгээр сард эргэж ирэнгүүт Ставри гуайтай ирж уулзана... Энэ хүртэл та хоёр өвгөн хоорондоо үг хэлээ ойлголцоно биз. Бие биеэ хялайцгаагаад байхын хэрэггүй... гэж хэллээ гэв. 

	Зүрх минь хурдан хурдан дэлдэж ухаан балартаж ирэв. Хар хавхгийг авч хаяад гараад гүйчихмээр санагдлаа. Энэ шинэ жилийн босгон дээр би ялсан үнэнтэй дахин золголоо. Бурхан шүтдэггүй ч гар минь өөрийн мэдэлгүй хэрээслэн залбирав. 

	Зочныг дөнгөж гармагц газар гэрийн таг дээр аав бид хоёр бараг мөргөлдөх шахав. 

	Аавыг:

	— Дуулав уу? гэж бараг хашхирах шахан асуухад нь

	— Дууллаа гэж би дөнгөж сонстох төдий өгүүлээд бархиран уйлав. 

	 

	Тавдугаар бүлэг

	Бага ч гэсэн найдвар төрж эхлэв. Энэ найдвараасаа л салчих вий гэж айв. Цагдаагийн газарт очсон мэдүүлгээ эргүүлж нарийвчлан бодож үзэв. Бегов, Оповын дунд байсан нэгэн нууц байрыг илчилснээ санаж байна. Өөр байрыг зааж өгөөгүй. Харин Митег цэрэгт байгаа гэдгийг мэдэж байсан. Партизан болох гэж хэзээ зугтаасныг нь бүү мэд. Нэрийг нь дурсаагүй билээ. Энэ нууц байрыг, нөхөд минь ашиглаж байгаад намайг сайн дураараа бууж өгсөн гэж санацгааснаас орхиж явцгаасны нь дараа тэр газарт нь Мите очсон байжээ. Тэглээ ч гэсэн би түүний үхэлд буруугүй гэж үү? Энэ асуудал намайг зовоож, дахин эргэлзээ төрүүлж эхлэв. Хоёр хөгшний энэ яриа зориуд намайг төөрөгдүүлэх гэсэн хэлцэл биш биз! Миний үнэн, худал хэлсэн эсэхийг шалгах гэв үү? Эсвэл Радан гуай ганц бие хоёр хөгшнийг муудалцахаа болиг гэж ийм үг хэл ээ юү?

	Радан гуай эргэж ирдэг болов уу?

	Хуруу даран өнгөрөх хоног бүрийг тоолж сууна. Сэтгэлийн зовлонгоос болоод зарим үед үе мөчний өвчин хөдөлж тэсэхийн аргагүй өвдөнө. Өдийг хүртэл хүлээсэн, дахиад хүлээнэ. 

	Сүүлийн үед, өглөө босонгуут бургасны мөчир огтолж, жижигхэн тайраад, ширээнийхээ дээр хананд хатгаж өдөр тоолдог боллоо. 

	Аав минь нэг өдөр орж ирээд удаан дуугүй сууж байснаа:

	— Би чамаас уучлал гуйх гэсэн юм. Зориглон хэлж чадахгүй удаан явлаа гэж хэлэв. 

	Би гайхаж:

	— Юуны уучлал вэ? гэж асуулаа.

	— Нөгөө чамайг хилийн чанад руу зугтаа гэж хэлсэн... 

	— Би санахгүй байна

	— Чамайг дэвтэртээ бичихийг чинь харсан. Чи санаж байх ёстой гэж байна. 

	Би аавынхаа сэтгэлийг зовоохгүй гэж

	— Та надад муу зүйл хийе гэсэндээ хэлээгүй шүү дээ гэвэл, өвгөн, 

	— Тийм ч тийм ээ... гэв. 

	Хөгшин намайг сорих мэт удаан харснаа

	— Одоогийн зовлонг давж чадвал мөддөө үхэхгүй биз гэж миний бодож байсантай яг адилхан зүйл хэлэв.

	Амьдрахын төлөө хүсэл оргилж, нэмүүхэн хооллохын зэрэгцээ гэдрэгээ харж хэвтээд энэтхэгийн иогуудтай адилхан хөдөлгөөн хөлөөрөө хийдэг болов. 

	Цэцэгт талаар хэсүүчлэн, алтан гургалдайн донгодохыг сонсох тэр цаг ирэхийг тэсгэлгүй хүлээж байна... 

	Мөрөөдөлгүй бол хүний амьдрал богинохон гэдэг үнэн шүү. Надад мөрөөдөл байгаагүй бол ганцаардмал байдлаас болж аль эрт үхэх байсан биз. Би мөрөөдлөөрөө амьдарч, Кремелийн одон дор Радан гуайтай хамт зугаалж түүнээс

	— Удахгүй эргэж ирэх үү? гэж асууна. 

	Радан гуай гарыг минь атгаж

	— Удахгүй... Түгшүүртэй амьдралаас болоод чи яасан их хөгшрөө вэ! гэнэ. 

	Би хариуд нь:

	— Амьд үлдсэн минь л их юм гэж хэлэв. 

	Энэ хэтэрхий сайхан зүүдийг бушуухан арилгая гэж хавдар гүйсэн нүүрээ гараараа тэмтрэв. 

	Хий мөрөөдөлд умбаж байтал бүтэлгүй явдалтай дахин тулгарвал амиа хорлохоос өөр аргагүй болно. Найдвар, мөрөөдөл хоёроор жигүүр хийхэд хэтэрхий эрт байна. 

	Дахин хавар ирлээ. Ээжийнхээ шарил дээр ургасан цэнхэр яргуйг шөнөжин зүүдэлж хонов. Сайныг зөгнөж байгаа болов уу?

	Сүүлийн үед Марияг дандаа боддог боллоо.

	Тэр нэгэн үдшийн нам гүм дундах, түүний янаг дотно шивнээ, мөрөн дээр минь тавьсан халуун гарыг нь санаж байна... Заримдаа, ааваас түүний тухай асуумаар санагдаад үг минь аман дээр гарч ирмэгц л буцаж орчхоод байна. Одоо ч гэсэн асууя гэтэл зүрхэлж чадахгүй л байна. Аав тосгоноос дөнгөж ирмэгц, дэргэд суугаад миний бодлыг таасан мэт яриа үүсгэж эхлэв. 

	— Нөгөө сохор Диньо уржигдар, чиний тухай намын үүрийн даргаас дуулсан гэнэ... 

	— Сохор Диньо?

	— Яагаа вэ, өнөө Диньо Бяговский... 

	— Хэзээ сохорчих оо вэ?

	Аав инээж

	— Чи одоо хүртэл мэдээгүй юм уу? Чамайг байхгүй хойгуур Мариятай гэрлэсэн юм. Мария гэж хөнгөн шингэн амьтан нөгөө хуучин янзаараа тааралдсан эртэй наалдаж зугаалж байх үед нь харчихсан юм байх. Тэгээд орой хоол идэхээр суух үедээ Марияг мангууртал нь нэг сайн алгадаад дахин далайтал цаадах нь сэрээ барьсан гараараа хамгаалах санаатай байгаад огт санамсаргүй өрөөсөн нүдийг нь хатгаж орхисон гэдэг. Эмч, доктор болж баахан харайлгаад ч нэмэр болсонгүй. Тэгээд ч Диньо дорхноо Мариягаас салсан. Зарим хүн шүүхэд өгөхийг зөвлөсөн байтал Мариятай дэмий зууралдаад юу хийх вэ гээд Диньо хөдлөөгүй... Мария ч яах вэ юу ч болоогүй юм шиг нөгөө л янзаараа тосгоноор дэрвэлзээд л гүйж явна гээд аав яриагаа дуусгав. 

	Яагаад ч юм энэ үгийг ааваас сонсоод сэтгэлд минь гуниг төрөв. 

	Ороо налж суугаад Радан гуайг хэзээ ирэх бол гэж бодож эхлэв... 

	Радан гуай тосгонд ирж. Удаан хүлээсэн цаг дууслаа. Аав манайд ирэхийг нь хүлээж тэсэлгүй очиж уулзахаар явлаа. Цагийн дараа сэтгэл хангалуун хэр нь учиргүй баярласангүй орж ирэв. Митегийн үрэгдсэнд буруугүй гэдгийг өөрөөс нь сонсож иржээ. Намайг эхний үед Митег илчилсэн гэж хатуу итгэсэн боловч, Мите нууц байруудыг мэдэхгүй байсныг хожим тогтоожээ. Партизаны отрядтай холбоо тогтоож өгөх ёстой байсан танил хүмүүс нь намайг баригдмагц зугтаасан байна. 

	Холбоо барих хүмүүсгүй болсон түүнийг партизануудтай уулзаж магадгүй гэж эрдэнэ шишийн талбай дээгүүр тэнэж явах үед нь талбайн эзэн хараад цагдаа нарт зааж өгчээ. 

	— Константины баригдаж өчиг өгсөн, Митегийн алагдсан хоёр тэр үедээ яг давхацсан учир бид түүнийг яаран алах ялаар заачихсан байна. Хэрвээ гадагшаа зугтаачхаагүй бол бүх хэргийг нь дахин хянаад цагаатгаж эгнээндээ буцааж оруулах л байсан юм гэж Радан гуайн хэлсэн үгийг хөгшин маань яг цээжилж ирээд надад хэлэв.

	Би ааваасаа

	— «Баригдаж» гэв үү, «урваж» гэж хэлсэн үү? гэж тодруулан асуухад

	— Баригдаж гэсэн гэж хөгшин надад хэллээ.

	Би улам лавшруулан

	— Яг үнэн биз? гэвэл

	— Үнэн... гэж аав итгэл муутайхан өгүүлэв. 

	Ямар ч байсан хамаагүй, эргэж буцах зам алга. Майн нэгэнд, би энэ нүхийг орхиж гарах боллоо... 

	 

	 

	Өдрийн тэмдэглэлийнхээ дэвтрийг хаав. Өнөөдөр нэг мянга есөн зуун тавин оны тавдугаар сарын нэгэн. Зургаан жилийн өмнө энэ газар гэрт шанааны нь үсэнд жаахан буурал суусан залуухан эр орж байсан бол одоо цав цагаан толгойтой үе мөчний хэрдэг өвчтэй, нүүр царай нь газрын өнгөнөөс ялгагдах юмгүй, шүд нь унаж, нүд нь харахаа больсон өвгөн гарч ирж байна. Аймшигт баглуулж эрүүл мэндээ алджээ. Харин үнэний төлөөх итгэл нь ялж гарав. Би гадагшаа нарт хорвоо дээр гарахаар хаалга тийш явлаа... 

	 

	Дебыр тосгон. 1953 он. 

	 

	Хисар. 1966

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

	 


“Болгарын өгүүллэг, туужуудын эмхэтгэл : НАМУУН ОРОЙ” номын ГАРЧИГ

	Эмилиян Станев. Намуун орой

	 

	Георги Караславов. Танго

	 

	Веселин Андреев. Нэг хоног

	 

	Эмил Манов. Бүйлс модны мөчир

	 

	Камен Калчев. Төөрөгдлөөс ангижирсан нь

	 

	Добри Жотев. Коммунист

	 

	Слав Хр. Караславов. Үхэлтэй нөхөрлөсөн хүн

	 

	«Ялалтын номын сан»-гийн нэгэн боть болж байгаа эл түүвэрт Болгарын шилдэг долоон зохиолчийн бичсэн богино тууж, өгүүллэг орлоо.

	Эдгээр сэдэв өнөөгийн Болгар орны тухай бус, дэлхий дахиныг донсолгож өнгөрөөсөн хоёрдугаар дайны үед болгарын ард түмэн германы фашисттай хэрхэн тэмцэж байсныг, партизанууд хэрхэн тулалдаж байсныг яруу сайхан өгүүлжээ.

	Болгар улс дайны өмнө фашистын германд автсан ч гэсэн болгарын ганц ч цэрэг зөвлөлт-германы фронтод очиж зөвлөлтийн дайчдын өмнөөс буу дуугаргаагүй түүхтэй юм. Харин дайсны ар талд яаж тэмцдэг байсныг энэ номд өгүүлжээ.

	 


“Болгарын өгүүллэг, туужуудын эмхэтгэл : НАМУУН ОРОЙ” номын Хэвлэн нийтлэлийн мэдээлэл

	Э. СТАНЕВ

	 

	НАМУУН ОРОЙ

	 

	Улсын Хэвлэлийн Газар

	Улаанбаатар 1980

	 

	В ТИХА ВЕЧЕР

	 

	Болгар хэлнээс орчуулсан Б. Жамъянбаатар 

	Редактор Д. Алтанхуяг нар 

	 

	“ЯЛАЛТЫН НОМЫН САН”

	Редакцын зөвлөл Д.Алтанхуяг

	Г. Амар

	Д. Бадарч

	Ц. Шүгэр

	 

	Уран сайхны редактор 

	Д. Сандагдорж

	Техник редактор Ш. Цэвэлмаа 

	Хянагч Д. Дарьсүрэн

	 

	Өрөлтөд 1980—2—10

	Хэвлэлтэд 1980—4—2 

	 

	Цаасны хэмжээ 84X108/32 

	X. х. 7 

	X. н. х. 10.76 

	 

	Хэвлэсэн тоо 8000 

	 

	ХГ № 592/9 

	За № 049 

	 

	Үнэ 5 төг 20 мөн

	 

	Сүхбаатарын нэрэмжит Хэвлэлийн комбинат.

	Улаанбаатар. Сүхбаатарын талбай, 2.

	
Заметки

		[←1]
	 Христосын шашны бурхдын нэгний нэр




	[←2]
	 Христосын шашны ёсонд шинэ жилийн орой хүүхдүүд айлаар явж урт удаан наслахыг ерөөн дуу дуулдаг заншилтай

